qundao/data-zh-poetry huggingface dataset:
曲游春·灵岩
作者：王昶
朝代：清
体裁：词

雨后春山润，向㠛村西去，烟树零乱。蜡屐冲泥，傍禅林试访，馆娃宫苑。几曲寒松偃。问石径、采香人远。叹当年，玉井银床，都付苍苔碧藓。凄惋。繁华梦短。剩响屧廊边，幽鸟啼怨。重上琴台，望孤篷雪浪，青螺千点。登眺情何限。渐殿角、残阳一线。又早佛磬烟沉，梵灯风颤。
更漏子·为玉蕖题画
作者：王昶
朝代：清
体裁：词

乳鸦啼，凉雁语。人在小芙蓉渚。莲漏杳，篆香凝。兰期卜夜灯。桃鬟腻。梅簪坠。玉镜檀妆慵理。愁拥瑟，怯凭栏。西风翠袖寒。
更漏子·梅汀小帧
作者：王昶
朝代：清
体裁：词

晓霜寒，斜月冷。谁认石屏清景。江外驿，竹间桥。依稀入画绡。梨云曙。么禽语。销尽兰膏小炷。缟袂客，几时逢。断魂清梦空。
更漏子·章练塘邹氏东楼雪外词同邹微仙邵玉蕖作
作者：王昶
朝代：清
体裁：词

玉炉寒，银烛冷。已是黄昏风景。倾桂酒，簇椒花。春盘荐岁华。风萧屑。三更雪。偏觉吟情难歇。村柝急，寺钟鸣。南窗月半明。
月华清·盆梅
作者：王昶
朝代：清
体裁：词

宫粉香飘，仙衣云卧，幽花独佔窗户。犹忆青鞋，曾访村南几树。听残钟、茶磨山房，蹋晓雪、铜坑石路。悽楚。正板桥流水，翠禽交语。受尽冷烟疏雨。倩健步移来，碧瓷深贮。爆竹传柑，喜作新年伴侣。最娉婷、春色三分，好珍重、芳心一缕。留取。莫等閒轻按，江楼笛谱。
月华清·秦淮旧院
作者：王昶
朝代：清
体裁：词

一段清愁，百年遗事，翠苔零落碧瓦。记得年时，多少歌台舞榭。绣槛里、云鬓飞鸦，珠箔外、玉鞭嘶马。良夜。有兰舟徐泊，宝灯斜挂。回首江山如梦，只泣雨笼烟，柳丝盈把。水绿秦淮，还绕赤栏桥下。将南都、花月新声，作北里、水天閒话。吟写。任墨痕泪点，淋漓罗帕。
月华清·长至后舟过溧阳，天寒岁晚犹泊江湖，回首故山，凄然欲绝也
作者：王昶
朝代：清
体裁：词

雪飐芦花，霜酣枫叶，枯杨摇曳残缕。一片西风，长伴愁人羁旅。宿江程、单枕灯寒，过水驿、横桥月苦。听取。又几番哀雁，几声柔橹。箧里征衫如许。望翠黛弯环，故乡何处。矮屋香茅，忍负泖湖烟雨。须收拾、蔗棱瓜塍，重料理、竹溪梅坞。归去。把苔笺吟写，小园词赋。
月照梨花
作者：王昶
朝代：清
体裁：词

画栋香重。画帘风动。几叠离愁，几番幽梦。芳草绿遍王孙。近残春。湘帘檀画无人共。玉箫数弄。泪湿轻衫凤。柳花如雪满苔痕。细雨重门。又黄昏。
木兰花慢·小雪前一日，舟泊青旸，风苇萧萧，初寒料峭。明日当至澄江，欲同霁堂访陆起潜旧居，因赋
作者：王昶
朝代：清
体裁：词

蓉湖风渐紧，喜傍午、一帆悬。看茅屋弯环，柳桥宛转，翠筱参天。青青正长廿里，又修眉、已在断云边。想见皆山楼阁，吟朋同此留连。林泉。应尚依然。诗社冷、隐居迁。怕难似当年。白云词句，空在瑶编。山翁定能指识，好施筇、蹑屩共沿缘。吊得两贤遗迹，倚声谱上湘弦。
木兰花慢·张策时以词见忆赋答
作者：王昶
朝代：清
体裁：词

正柴桑门掩，听梧叶、下阶除。叹书卷丛残，酒杯寂寞，鬓发萧疏。閒居。纸窗昼卧，又一行雪雁落菰蒲。遗得吴笺细字，故人近致音书。愁馀。俊侣半黄垆。我亦病菰芦。恁秋雨秋风，月泉吟社，梦冷江湖。欷歔。梅崖何许，想白蘋洲里作寒渔。甚日草堂剪烛，开樽夜荐香蔬。
木渎遂初园在灵岩山下盖企晋祖所搆也分为十景各系以词 惜红衣 其四 平桥夏涨
作者：王昶
朝代：清
体裁：词

翠竹初抽，红薇才谢，熟梅时节。柳外平池，短桥画栏接。云昏烟冷，听一夜、雨声萧槭。清绝。添了柔波，浸钓筒鱼蕝。芦间蘋末。新绿三篙，田田露荷叶。临流试望，几点雪鸥没。可惜盘滩坐处，长遍苔衣石发。趁碧梧风静，闲去移罾洗钵。
木渎遂初园在灵岩山下盖企晋祖所搆也分为十景各系以词 探春 其五 柳堤莺啭
作者：王昶
朝代：清
体裁：词

梅雪初残，梨云乍损，一径柳枝低亚。笛里香绵，烟中粉絮，低拂绿阴台榭。袅袅无人处，问谁弄、清吟闲冶。最怜长板桥边，殷勤似惜花谢。幽客梦回东舍。听绣羽飞来，池馆清暇。隔叶缠绵，随风宛转，好与红襟细话。便趁双柑在，压茆酒、翠樽轻泻。怕到凉秋，啼鸟空绕月夜。
木渎遂初园在灵岩山下盖企晋祖所搆也分为十景各系以词 浣溪沙 其八 春园晴晓
作者：王昶
朝代：清
体裁：词

结得香茅五亩居。春风昨夜到衡庐。翠帘斜捲启方疏。挑菜桑畦残雪后，传柑笋席嫩晴初。玉梅几点影扶疏。
木渎遂初园在灵岩山下盖企晋祖所搆也分为十景各系以词 渔家傲 其十 莎村观刈
作者：王昶
朝代：清
体裁：词

枫叶蘋花秋渐老。江村处处垂香稻。趁取茅茨寒日晓。山农笑。红莲今岁收成早。间著长亵添䘨�。磨镰并往溪南道。捆向空舲归去好。鸣单棹。破柴篱下场新扫。
木渎遂初园在灵岩山下盖企晋祖所搆也分为十景各系以词 玉京秋 其二 画堂晚春
作者：王昶
朝代：清
体裁：词

孤馆净。碧梧滴残露，晚风凄冷。一痕淡月，雕阑移影。记取小山吟罢，趁凉秋、开遍荒町。对清景。底须沉水，再添温鼎。引得王孙归兴。伴幽丛、翻书瀹茗。掩重门、浓芬漠漠，空林人静。俊侣天涯，岁又暮、招隐谁来三径。写新咏。休用翠奁香饼。
木渎遂初园在灵岩山下盖企晋祖所搆也分为十景各系以词 瑶华 其一 岩东霁雪
作者：王昶
朝代：清
体裁：词

试灯风软，挑菜冰销，听檐声乍滴。玲珑石角。渐露却、点点苔纹草色。幽踪莫认，问谁访、空山岑寂。但冻鸦飞过松梢，林外一痕遥碧。严寒初减衣棱，剩帘底清阴，犹照窗格。缃梅瘦也，想冷蕊、开遍花坪南北。乡园春好，只愁损、玉麈无迹。趁新晴、流到吴淞，添了莼波几尺。
木渎遂初园在灵岩山下盖企晋祖所搆也分为十景各系以词 疏影 其三 松门夕照
作者：王昶
朝代：清
体裁：词

寒涛晴吼。爱枯钗落处，早筑新构。双楗柴扉，药录农书，空山消遣清昼。梦回午枕疏阴转，又田舍、夕阳时候。看丝丝、鱼尾残霞，倒映绿波纹皱。取次水昏烟暝，板桥闻棹语，沙际渔叟。石鼎香温，竹灶茶寒，又见月明帘牖。前村几阵归鸦晚，都集向、断槐疏柳。试挑灯、自饤盘餐，料理竹孙菱母。
木渎遂初园在灵岩山下盖企晋祖所搆也分为十景各系以词 踏莎行 其九 竹溪烟雨
作者：王昶
朝代：清
体裁：词

小辟花溪，新开芋圃。幽情更爱吴郎赋。仙人鸾□种池南，岁寒每听清风度。粉箨初消，霜筠欲舞。冷云又下疏疏雨。烟波迢递不胜愁，夜深梦到潇湘路。
木渎遂初园在灵岩山下盖企晋祖所搆也分为十景各系以词 霜天晓角 其六 高台秋月
作者：王昶
朝代：清
体裁：词

清霜初降。落叶飘幽幌。天际碧罗云捲，看冷月、夜深上。携杖闲眺望。村灯明三两。最爱寒山秋静，但留得、声声响。
木渎遂初园在灵岩山下盖企晋祖所搆也分为十景各系以词 风入松 其七 松阁听涛
作者：王昶
朝代：清
体裁：词

园林面面对云峰。翠滴烟浓。粉墙绕处添吟阁，阁前五粒长松。老干惯留残雪，枯钗时颤清风。幽人睡醒夕阳中。碎影重重。寒涛响遍油窗外，乱他古寺秋钟。须倩嗣翁好手，朝来谱入丝桐。
桂枝香·姜
作者：王昶
朝代：清
体裁：词

半畦秋澹。斸几簇纤芽，匀排村店。一缕轻红，不似笋胎葱菼。山僮致到柔尖润，尚溜雨、沙痕微染。捣馀齑臼，尝来碧碗，清寒渐减。和薄醋、酸风掩冉。值登盘郭索，灯明酒酽。问讯行厨，只少黄橙同糁。泖湖况有莼丝碧，记佳味、吴娘亲点。如今但忆，柳家新样，谁人手敛。
桂枝香·蟹
作者：王昶
朝代：清
体裁：词

江枫欲舞。正舫泊断沙，榔歇古渡。截住秋潮曲簖，一灯孤炷。频听郭索残芦里，恁横行、爬沙浅渚。星稀露冷，苇梢细缚，青筐满贮。好胜似、江瑶雪乳。付松火山厨，香橙细缕。再捣姜芽，快佐槽头菊醑。持螯况味清如许，又记起、年时情绪。银灯影下，玉纤亲擘，夜凉庭户。
梁州令·雨中同曹来殷上宏济寺
作者：王昶
朝代：清
体裁：词

微雨濛濛堕。早系沙边画舸。荷衣笋笠话同游，红墙梵院，屐印莓苔破。箖箊翠叶摇千个。老树悬崖卧。疏枝时落山果，壁间石刻蜗涎涴。径转回廊左。却登石台闲坐。大江一线走寒潮，帆樯点点，总向帘前过。白银盘里芙蓉朵。万叠烟云裹。生涯只合香林老，禅灯长伴残僧课。
梅子黄时雨·雨夜同朱适庭话旧
作者：王昶
朝代：清
体裁：词

白纻寒生，又漏冷莲筹，香灺檀印。听点滴檐声，正逢春尽。已见莲心擎翠盖，那堪婪尾销红粉。愁难稳。幸有吟朋，凭诉幽恨。渐近。楚江梅信。叹飘零如许，霜染青鬓。待老作空山，诗逋画隐。归梦只怜蘅薄杳，古园空忆云林润。挑兰烬。更是打窗风紧。
水龙吟·白莲
作者：王昶
朝代：清
体裁：词

玉妃乍换新妆，无情有恨谁人见。湾头试看，闹红深处，斜欹钿扇。堕向云中，移来月下，暗香清远。记烟花水泊，旧游重过，浑不似，年时面。独自亭亭古岸。听疏杨、乱蝉催晚。销魂最是，凉风萧瑟，露华浓泫。回首兰皋，弄珠人去，夜深肠断。只閒鸥飞到，纹奁影里，结秋江伴。
河传
作者：王昶
朝代：清
体裁：词

翠浦。香雨。梨花飞雪，柳花飞絮。绿波春草小河桥。魂销。可怜归路遥。琼窗话别还斟酒。今分手。忍听唱红豆。上南楼。望西洲。离愁。短篷云外舟。
法曲献仙音
作者：王昶
朝代：清
体裁：词

侧帽寻花，单衣试酒，共作中吴吟客。折柳歌残，剪灯人杳，奁中剩留词笔。记赠我，云蓝句，生香遍瑶席。念岑寂。恁年年、断萍踪迹，只梦度、松陵竹边烟驿。秋雪绕西湖，更与谁、苇岸携屐。橘社荒寒，问何时、同话凉夕。把乌丝醉墨，闲付小红催拍。
法曲献仙音
作者：王昶
朝代：清
体裁：词

白苧衫轻，青罗扇小，约略春归时节。竹浦横桥，荻溪短棹，曾经去年离别。记款语，云屏底，忽忽带愁说。远山叠。问谁遣、溯红题叶，空剩取、几点藓阶印屧。细检旧香罗，写相思、付与吟箧。冷院黄昏，忍更听、玉笛声咽。伴残灯孤榻，只有一丸凉月。
法曲献仙音·秋日闻赵升之卧病，填此怀之，时读昙华阁《乐府补题》，即书其后
作者：王昶
朝代：清
体裁：词

梅屋联床，柳桥携屐，梦忆江湖旧侣。秦望山高，春申浦急，迢迢故交何处。想落月，寒窗里，疏灯听凉雨。溯芳序。叹文园、又逢秋暮。闲伴却、禅榻茶烟鬓缕。景物最关情，砑吴笺、粉字轻谱。莲叶莼丝，喜江乡、风味如许。问何时剪烛，同向石屏题句。
洞仙歌 其一 和友人作五首
作者：王昶
朝代：清
体裁：词

吴船三版，泊蘋花水岸。疏柳丝丝乱鸦晚。向秋千架底，屈戌窗前，移款步，却喜者番重见。同云催薄暮，砌竹萧森，忽听西风送微霰。分座试藏钩，翠袖柔葱，含笑劝、桂醪荷盏。便絮语、殷勤到更阑，又兽鼎微温，凤灯轻剪。
洞仙歌 其三 和友人作五首
作者：王昶
朝代：清
体裁：词

廉纤细雨，正落花时候。忍向旗亭折烟柳。对柔波画舫，芳草官桥，最苦是，此度匆匆分手。梦华遗事在，曾记重逢，雪打疏棂剪春韭。玉镜整残妆，添了红棉，挑短烛、温香试酒。叹分薄、鸳鸯又惊飞，指后约蔷薇，泪痕沾袖。
洞仙歌 其二 和友人作五首
作者：王昶
朝代：清
体裁：词

鸦栖疏柳，看月明花屿。换了单衫理茶具。正鹊炉香细，凤蜡花残，深夜里，细按松陵遗谱。吴淞春水活，底事罗囊，重向回廊漉梅雨。火候到婴汤，一缕涛声，渐响遍、碧纱窗户。把小小、清瓷瀹春旗，伴消渴情怀，愔吟词赋。
洞仙歌 其五 和友人作五首
作者：王昶
朝代：清
体裁：词

水天閒事，早繁华梦断。司马青衫泪痕泫。记烧灯巷陌，擪笛楼台，重过处，多是梨花门掩。年来憔悴甚，作客江湖，回首寒云故山远。槛外又西风，叶叶芭蕉，搅一片、乱蛩哀雁。向酒醒、更阑自寻思，付老去生涯，佛灯禅版。
洞仙歌 其四 和友人作五首
作者：王昶
朝代：清
体裁：词

鸥沙亭外，听秋风微动。银蒜纹帘宝钩控。正芙蓉簟冷，豆蔻汤温，新浴后，桂魄一丸孤涌。碧罗云影淡，疏柳浓荫，几点池荷暗香送。簪了素馨花，闲倚湖山，按旧曲、玉箫吹凤。渐珠露、轻寒透吴衫，爱半枕新凉，五更幽梦。
洞仙歌·自题小照
作者：王昶
朝代：清
体裁：词

梨梦云远，怅春愁谁省。自写吟魂伴梅影。念晕红词句，惨绿年华，都付与、小阁轻寒薄病。雨丝风片里，憔悴相如，懒踏寻芳旧香径。小榻飏茶烟，碧叶愔愔，好占取、松溪蕙磴。只一片、伤心画难成，怕点鬓秋霜，又添明镜。
浣溪沙
作者：王昶
朝代：清
体裁：词

漏静灯残酒欲消。孤篷泊处更潇潇。玉虫一点度兰膏。花落不堪寒食雨，春心常记广陵潮。谁家又奏小檀槽。
浣溪沙
作者：王昶
朝代：清
体裁：词

袅袅东风拂画阑。碧罗窗外杏花残。可怜春信第三番。细雨晓晴云半敛，玉屏微露翠弯环。捲帘描上小眉山。
浣溪沙·题王石谷水村图为张渔川作
作者：王昶
朝代：清
体裁：词

尚湖小景不须多。湖上山房映碧罗。绿杨烟雨隐渔歌。翰墨谁如鸟目好，香茶清供伴吟哦。蓝田辋水比如何。
浣溪沙四首·其一
作者：王昶
朝代：清
体裁：词

听得银屏玉佩摇。双双乳燕欲归巢。柔窗一捻尽魂销。最是有情怜昨约，那堪无梦度今宵。画墙微雨打芭蕉。
浣溪沙四首·其三
作者：王昶
朝代：清
体裁：词

一剪东风到碧纱。粉墙轻晕海棠花。个人睡起正夭斜。金斗微匀裙上蝶，檀梳细掠鬓边鸦。闲催鹦鹉唤煎茶。
浣溪沙四首·其二
作者：王昶
朝代：清
体裁：词

鱼子单衫怯暮寒。玉钗重整晓妆残。一双和笑镜中看。花径风柔枝袅娜，竹窗日上影檀栾。松烟亲画小眉山。
浣溪沙四首·其四
作者：王昶
朝代：清
体裁：词

柳下纱窗月下阶。藕丝衫子茜红鞋。东风恰值晚花开。银甲调弦低凤管，玉枰分局赌鸾钗。夜深香梦尽徘徊。
浪淘沙·题素心并头兰画卷
作者：王昶
朝代：清
体裁：词

闹扫试新妆。略注铅霜。寒崖冷谷占幽芳。月下闲阶双笑在，连理唐昌。风雨梦三湘。损尽鹅黄。冰弦弹怨露华凉。只恐钿车同去也，写影云房。
消息·甘蔗
作者：王昶
朝代：清
体裁：词

石蜜浆寒，相如旧日，曾题词赋。种满芋田，根连瓜堰，几度逢春雨。畦丁惯是，镰磨新月，斸向短篱荒圃。奈孤僧、寒驴秃尾，行遍翠微山路。冰刀试切，匀堆碧碗，抵似铜仙清露。置酒论兵，临花校射，休说英雄语。紫梨垂处，黄花开后，卧病徒添悽楚。凭谁唱、梧桐叶落，玉京人去。
清平乐
作者：王昶
朝代：清
体裁：词

伤春病酒。人比梅花瘦。看到花残春已透。况更青梅如豆。断肠芳草天涯。缄情慵诉琵琶。欲寄别来憔悴，麝烟亲画蝉纱。
清平乐·小停云画幅为冈龄作
作者：王昶
朝代：清
体裁：词

檀栾翠筱。桥外烟波绕。一曲鸥沙无限好。只乏诗人吟到。水窗竹屋凉多。石阑斜挂渔蓑。容我藜床秋梦，闲听夜雨疏荷。
清平乐·题葭水村庄升之外舅所居
作者：王昶
朝代：清
体裁：词

清江一曲。筑个花南屋。种得檀栾千亩竹。添取芙蓉红簇。安排书库诗瓢。屏当茶具鱼标。倘许吟朋来往，与君同结香茅。
湖中晚归简齐侍郎次风杭编修大宗
作者：王昶
朝代：清

杳杳昏钟隔浦清，夕阳欲下断霞明。鸟归疏柳禅镫上，人散回塘钓艇横。云树萧疏藏野寺，烟波迢递绕江城。习池不共山公赏，独对寒流待月生。
湘月·送朱吉人归桐乡
作者：王昶
朝代：清
体裁：词

抱琴归去，唤蜻蛉直下，西水荒驿。莲叶田田，早映遍十里，鸳湖寒碧。倚仗寻诗，分泉试茗，老作渔竿客。虚堂夜雨，对床共伴岑寂。长恨录别经年，天涯重见，又阳关催拍。款竹盟鸥，叹冷落多少，吟笺游屐。柳发梳风，蘋丝点雪，旧侣烟波隔。灯窗月冷，忍听江馆凉笛。
潼关
作者：王昶
朝代：清

鹑首星芒照九垓，规模百二自秦开。关山苍莽争天险，文武飞腾出将才。日暖旌旗横戌逻，云连城堞抱烽台。登高立马休凭吊，看取三峰翠色来。
玲珑四犯·题友人小像
作者：王昶
朝代：清
体裁：词

家近西泠，爱一片凉波，几叠云嶂。吹遍梅风，莎径苔痕初长。蜡取晓屐冲泥，底事用、岁寒松杖。问送僧、寻药前去，只费黄桑几两。棕榈笠子尖圆相。制山衣、水田新样。罛师钓叟真无别，但少纶竿飏。好向十字蘋边，唤菱角、轻摇烟舫。把湖畔、枫叶菰米，写成渔唱。
琐窗寒·横云山
作者：王昶
朝代：清
体裁：词

桂棹冲烟，篷窗载酒，晓停游楫。空山秋老，石径暗飘红叶。傍篱根、金铃乍开，但怜一片霜芜压。况暮禽唤雨，残蛩咽露，芦花如雪。数折。登云叠。见蒜影重帘，韭花遗帖。京华仙客，忘了东山游屧。记年时、阶鹤几琴，南村旧句谁赏惬。剩平湖、倒浸弯环，翠浪生寒月。
琵琶仙·秋日过薛淀湖
作者：王昶
朝代：清
体裁：词

黄篾冲波，渐迎面、策策寒飙凄凛。红蓼开满烟洲，沙鸥正凉寝。遥望里、冰奁一片，映依约、翠峰同浸。水国楼台，山家门巷，溪树交荫。又多少、钓叟渔童，向菱浪莲泥下柴罧。最好故乡秋老，有莼鲈幽品。须缚个、苔矶草屋，倚枯藤、看遍枫锦。底事湖海飘蓬，鬓华霜沁。
瑶华·新蝶
作者：王昶
朝代：清
体裁：词

烟沉蕙径，雨宿花房，忆旧时佳丽。秋霜夜冷，便忘却、那日红情绿意。残梅飘尽，又重见、香须粉翅。想昨宵、草满南园，难认碧纱裙子。料应韩寿芳魂，爱飞入妆楼，偷伴春睡。野蔬江橘，团扇底、尚带前身风味。溪堂词客，重写句、玉罗窗里。莫待逢、茄叶新蝉，才染藤溪素纸。
甘州·酬张大木先生
作者：王昶
朝代：清
体裁：词

正萧萧朔雪暮寒馀，西风响荆扉。叹荒江老屋，横桥小艇，访戴人稀。乍喜白家菱角，剥啄寄新词。多少殷勤意，谱入乌丝。知是柴桑清兴，但香添银叶，琴按金徽。向禅灯梵荚，老去作心知。念生涯、寒蛩冻雀，更何时，结袜试荷衣。相随往、寻梅问竹，小坐苔矶。
疏影·梅影
作者：王昶
朝代：清
体裁：词

山房寂静。正苔枝如玉，寒月交映。暗上湘帘，遥印罗帏，最引孤山诗兴。疏香满地黄昏后，看几度、斜斜整整。到夜阑、依旧欹眠，不怕笛声凄冷。纸帐残灯梦断，翠禽清响处，云淡烟暝。旧雨江南，春信迢遥，剩有霜条难赠。冻痕应倩松煤染，细晕出、竹边清景。料深闺、误认幽花，欲试晓来妆镜。
百字令·同严东有访阮圆海咏怀堂，今为陶蘅川居，往访之，感而有作。
作者：王昶
朝代：清
体裁：词

山樵百子，溯当年、居在百花深处。呜咽秦淮通别渚，微润苍藤老树。旧院沉烟，新亭洒涕，华屋偏如故。诗人偶赁，绿阴犹可销暑。已附委鬼茄花，又从瑶草，擢发真难数。燕子春灯遗曲在，恁有才情多许。南渡繁华，东林节概，往事俱千古。咏怀休问，何人更画图谱。
百字令·秋夜闻芭蕉雨声
作者：王昶
朝代：清
体裁：词

一枝冷烛，记春时、曾见斜遮窗户。几日苏台寒信到，添得秋声难数。南浦哀砧，西楼远笛，北渚离鸿语。石阑干外，并教风颤凉雨。何况纸帐残灯，更阑酒醒。恰值人羁旅。便是江乡归梦好，只怕者番无据。罗扇闲来，缄书拆后，忍向林边住。红闺此际，也应题遍愁句。
百字令·艺圃同姜光宇游，即其高祖学在先生寓居也，光宇故又以度香为号
作者：王昶
朝代：清
体裁：词

霜飞白简，记莱阳当日，瑶阶抗节。一自龙眠行戍去，拟向江边葬骨。社稷沧桑，家乡烽火，泪洒沾襟血。吴阊小筑，寓居何限凄咽。纵有鹅馆鸥池，肯教魂梦，忘敬亭风雪。回首秋坟楚云隔，泉石都成消歇。佛阁灯红，香桥柳碧，付与茶樯列。小祠犹在，坏廊半护苔碣。
百字令·雪
作者：王昶
朝代：清
体裁：词

茅斋向晚，正江山一望，荒云漠漠。黄叶滩边风更紧，吹遍芦帘纸阁。酒舍帘低，僧房径断，谁扫横溪彴。吟朋不到，闭门无限萧索。遥听老树啼乌，清寒料峭，石鼎香烟薄。松火拥炉闲索句，最忆罗浮旧约。料得烟梅，竹枝深处，渐吐红椒萼。明朝唤艇，水南还试芒屩。
石湖仙·南旺湖晓发
作者：王昶
朝代：清
体裁：词

湖山雨霁。闻七十名泉，明流交汇。缥缈望徂徕，自东南、烟云无际。虹堤遥截，有多少、枫人芦子。栖此。比农桑、更裕生计。会通又经分派，为神仓、常通桂枻。谷雨初过，舶趠正当风起。襟屦萧闲，琴书清润，宛然画里。谁唤取。荆关细写清意。
祝英台近·策时自寒山来，同宿蘋花池馆。时帘外雨潺潺，竹梧萧瑟，因填此解，兼示子存、适庭
作者：王昶
朝代：清
体裁：词

小屏深，孤竹冷，凉雨下苔石。款竹重来，琴酒共瑶席。却思昨夜空岩，飞泉响处，恨不与、故人游历。正相忆。谁知系艇烟堤，携手慰岑寂。话了巴山，更听短檐滴。待看红藕香生，黄梅风定，同踏遍、数峰晴碧。
离亭燕·甲戌上元前三日，寒月皎然，疏梅已放，家人小设杯槃，刻日计偕北上，怅然赋此
作者：王昶
朝代：清
体裁：词

檐外冰轮初起。照入雪梅丛里。谁道上元三五近，已报征帆斜舣。整顿小辛盘，唤取一樽浮蚁。仍作传柑风味。岂免分携情意。明镜宝钗无可赠，只有柔情似水。那禁市楼东，隐隐管弦声细。
秋波媚
作者：王昶
朝代：清
体裁：词

故里归心寄扁舟。旅舍暂淹留。寒灯挂壁，破窗鸣纸，一枕乡愁。吟朋小别西桥路，回首碧云稠。蓉湖今夜，残钟杉寺，细雨蘋洲。
秋波媚
作者：王昶
朝代：清
体裁：词

黄叶声多颤晚风。古寺远鸣钟。那堪更听，一绳新雁，四壁残蛩。轻寒不管人孤睡，剪剪入珠栊。凉生楚簟，梦回山枕，香灺灯红。
秋波媚·舟泊斜塘
作者：王昶
朝代：清
体裁：词

香稻风生系吟艭。竹露滴篷窗。销魂最是，昨宵画阁，今夜烟江。短亭回首家山隔，何处寄兰茳。知他也合，慵熏箫局，倦剪银釭。
秋霁
作者：王昶
朝代：清
体裁：词

放艇秦淮，记绿槛红窗，景色如故。柳叶风疏，蓼花烟暝，望中几番凉雨。相逢倦旅。旧欢重按巴山句。诉别绪。曾记对床，尊酒话幽素。江国秋早，橘里莼乡，好寻前盟，沙外鸥鹭。问何时、横塘一曲，荷衣换了伴君住。回首俊游清梦阻。最断魂处，又是水榭悬灯，板桥横笛，夜歌金缕。
秋霁·题查药师锄菜图
作者：王昶
朝代：清
体裁：词

矮幅藤溪，倩翠墨匀来，染遍幽景。叶落荒陂，烟寒老圃，望中碧蔬绿径。短衣掩胫。自携鸭觜金锄冷。趁野兴。底用园官，相送作芳饤。江国久别，区芋耘瓜，几时归寻，湖上清境。挂轻帆、横云路近，好来同放采莼艇。还摘露葵供说饼。此意谁省。算有南岳多情，西邻好事，伴君栖静。
经高黎贡山
作者：王昶
朝代：清

疾雷隐辚南山陲，猛雨晓霁收层霏。舍舆振策不惮疲，欲与僮仆同艰危。举头峦影高垂义，如蛇之路山腰欹。旁伏猩狒兼貒狸，夔魈来往行人稀。迩者吏卒初修治，稍辟榛莽删菑翳。天梯石栈通威夷，三尺一级侔累棋，骏马行此旋倭迟，十步五步鸣酸嘶。万千老树拥幢麾，腔枵腹裂攒秋菭。倒者卧地僵尻脽，其根络石萦绠丝。蜜香花发得葳蕤，贴雪一捻红胭脂。下丛密竹筀簩？，甘蕉叶大栟榈肥。苍藤翠茑缠柯枝，十里不见行天曦。但闻飒沓吹寒飔，蛮云泼墨春淋漓。猿公什伯相邀嬉，啸群连臂声嘎咿。呼烟山鹧兼子规，杂以？鸟噫吁嘻。酸螀如雨喧回埼，听此忽觉哀缠脾。雪山天际横长眉，烂漫众皱儿童随。僰人三两同蒙倛，杉皮作屋围槿篱。兹山蒙段昔所私，封比吴岳金天仪。升柴瘗玉求蕃釐，灵祀芜没迷荒基。束鹿尚书熊虎姿，泽州于此偕驱驰。磨盘之岭千云逵，曾闻蚁贼鏖雄师。至今杀气横祲镌，层巅流水分两歧。南龙北潞殊派支，五十三参孰诹咨。艰难诘曲颇似之，南询我已穷坤维。德云慈氏真导师，河山久识皆心为。《大荒南经》奚以悲，独惜此区划怒夷。蒲蛮蒲卡自古遗，坐致玮丽无人知。九州之外良幽奇，愧无巨笔磨天麾。盘旋渐下龙江湄，又见雪浪翻蛟螭。
经高黎贡山
作者：王昶
朝代：清
体裁：古风

疾雷隐辚南山陲，猛雨晓霁收层霏。舍舆振策不惮疲，欲与僮仆同艰危。举头峦影高垂义，如蛇之路山腰欹。旁伏猩狒兼貒狸，夔魈来往行人稀。迩者吏卒初修治，稍辟榛莽删菑翳。天梯石栈通威夷，三尺一级侔累棋，骏马行此旋倭迟，十步五步鸣酸嘶。万千老树拥幢麾，腔枵腹裂攒秋菭。倒者卧地僵尻脽，其根络石萦绠丝。蜜香花发得葳蕤，贴雪一捻红胭脂。下丛密竹筀簩�，甘蕉叶大栟榈肥。苍藤翠茑缠柯枝，十里不见行天曦。但闻飒沓吹寒飔，蛮云泼墨春淋漓。猿公什伯相邀嬉，啸群连臂声嘎咿。呼烟山鹧兼子规，杂以�鸟噫吁嘻。酸螀如雨喧回埼，听此忽觉哀缠脾。雪山天际横长眉，烂漫众皱儿童随。僰人三两同蒙倛，杉皮作屋围槿篱。兹山蒙段昔所私，封比吴岳金天仪。升柴瘗玉求蕃釐，灵祀芜没迷荒基。束鹿尚书熊虎姿，泽州于此偕驱驰。磨盘之岭千云逵，曾闻蚁贼鏖雄师。至今杀气横祲镌，层巅流水分两歧。南龙北潞殊派支，五十三参孰诹咨。艰难诘曲颇似之，南询我已穷坤维。德云慈氏真导师，河山久识皆心为。《大荒南经》奚以悲，独惜此区划怒夷。蒲蛮蒲卡自古遗，坐致玮丽无人知。九州之外良幽奇，愧无巨笔磨天麾。盘旋渐下龙江湄，又见雪浪翻蛟螭。
绮罗香
作者：王昶
朝代：清
体裁：词

嫩柳萦烟，疏花谢粉，一夜东风吹雨。独客西窗，偏记旧时欢绪。卷绣箔、月照纱幮，点银叶、香添宝炷。最殷勤、砑粉吴笺，蔷薇佳约写吟句。如今何限凄怨，闲了吹笙小院，弹棋深墅。梅润空箱，忍展春衫白纻。人远隔、青琐西楼，梦还迷、渌波南浦。又江城、冷漏残钟，断魂谁共诉。
绮罗香·晓入西华门过金鳌玉�芙蕖盛开有赋
作者：王昶
朝代：清
体裁：词

太液秋澄，华林晓霁，放尽池荷千柄。几曲鱼梁，倒拂绿波虹影。竹露重、宝钿青欹，苇风凉、舞衣红冷。似瑶天、一道银河，琼宫缥缈隔清景。金源旧事曾记，多少碧虚楼阁，遥依云岭。柳线蘋花，都入蓬壶仙境。临绀塔、雪鹭双飞，绕粉墙、玉骢齐骋。底须寻、圆泖湖亭，月凉移画艇。
绮罗香·题商宝意惆怅词后
作者：王昶
朝代：清
体裁：词

屈戌花浓，罘罳日暖，最忆苏台佳丽。晓启纱幮，重换碧罗衫子。才匀罢、一道春山，悄回著、两行秋水。向银屏、小炷薇魂，蕙炉几缕篆心字。片帆还又远别，记起妆台圆月，那时情意。芳草河桥，总是相思滋味。便忘了、红袖调筝，争忍看、翠绡弹泪。又何堪、旅店残灯，夜窗春雨细。
自大敷溪至清浪滩长四十里上有马伏波祠
作者：王昶
朝代：清

天公欲游戏，骇此远行客。截彼浮云根，掷为揵水石。高者矗寻余，倭鬌亦数尺。大或径连亩，小乃展片席。摺叠类衣裾，剡锐等圭璧。行次别堂斧，合离成蜀峄。紞紞三门开，浩浩九逵辟。横磨十万剑，一一与水敌。水跌忽成洼，急起复相射。幻师作幻技，信手妙抟埴。持以恐诗魂，且洗见闻窄。毛发森欲寒，扣舷三叹息。叹息尚未终，入眼益奇变。汹汹清浪滩，滩阔势转悍。水急风旋生，廿里激雷遍。寸步须千篙，十夫助一牵。浪花并怒飞，直前抟人面。侧闻马伏波，于此下蛮甸。至今古祠留，时有行客荐。将军西川豪，气冠云台彦。中兴效驰驱，垂老历转战。如何薏苡谗，千古共悲叹。英灵傥未徂，乘此泄愤懑。我亦从军人，呜呼泪如霰。
自大敷溪至清浪滩长四十里上有马伏波祠·其一
作者：王昶
朝代：清

天公欲游戏，骇此远行客。截彼浮云根，掷为揵水石。高者矗寻余，倭鬌亦数尺。大或径连亩，小乃展片席。摺叠类衣裾，剡锐等圭璧。行次别堂斧，合离成蜀峄。紞紞三门开，浩浩九逵辟。横磨十万剑，一一与水敌。水跌忽成洼，急起复相射。幻师作幻技，信手妙抟埴。持以恐诗魂，且洗见闻窄。毛发森欲寒，扣舷三叹息。
自大敷溪至清浪滩长四十里上有马伏波祠·其二
作者：王昶
朝代：清

叹息尚未终，入眼益奇变。汹汹清浪滩，滩阔势转悍。水急风旋生，廿里激雷遍。寸步须千篙，十夫助一牵。浪花并怒飞，直前抟人面。侧闻马伏波，于此下蛮甸。至今古祠留，时有行客荐。将军西川豪，气冠云台彦。中兴效驰驱，垂老历转战。如何薏苡谗，千古共悲叹。英灵傥未徂，乘此泄愤懑。我亦从军人，呜呼泪如霰。
蒋绍初招集拙政园次赵云松韵
作者：王昶
朝代：清

澹云微雨罨楼台，三径琴樽傍水开。花木百年犹似旧，江湖二鸟恰同来。讨春尚有香车集，授简欣看玉树才。更喜嘉禾诗画客，北窗跂脚共徘徊。
虞美人
作者：王昶
朝代：清
体裁：词

回廊曲槛苔花壁。曾记题咏笔。西窗别梦已经年。回忆剪灯话雨隔溪烟。园林秋色今如许。合付幽人住。数株松桂读书堂。应是月明红袖夜添香。
行香子
作者：王昶
朝代：清
体裁：词

一幅孤篷。一棹吴淞。数离亭、几点霜鸿。落灯过也，吹尽梅风。又柳丝黄，蘋叶绿，杏花红。回首湖东。烟水重重。认眉棱、剩仿遥峰。一樽薄醉，更惹离悰。听酒家筝，渔舍笛，佛楼钟。
西河·同吴廷韩由㟙山河还至历下亭，晚荷已尽，芦雪翛然。时寒露后三日也
作者：王昶
朝代：清
体裁：词

闲窗寂，不耐新愁卧病。吴郎相劝访秋行，蜻蜓小艇。㟙山一曲映玻璃，湖亭更选名胜。微雨过，红衣冷。薄霭不沾明镜。芦花偶惹鲤鱼风，闲鸥警醒。清游曾寄集贤知，长笺写遍幽景。更唤酒、银瓶素绠。少消除、天涯旅兴。回忆江关路迥。想渔庄、雪藕丝莼，应向梦中寻，谁重省。
西郊浮邱寺观午时莲
作者：王昶
朝代：清

君不见图澄幻术施奇咒，钵底花开顷刻就。又不见灵彻雕镂运匠心，滴滴含风催玉漏。须知巧极是人工，何如武夷曲涧东。机缄未易向人启，芳心才吐日当中。白如冰玉小如指，叶罕根浮坭不滓。君平卖卜正垂帘，黑甜梦破人方起。我闻地支之数午为阳，阳舒阴惨本其常。又闻五行之位午属火，水生火发奚不可。太息濂溪空注图，二五精蕴发所无。此花独禀天地正，作说不及胡为乎。白昼已过阴霾冱，皎皎澄怀终莫吐。从来显晦贵因时，肯与木槿争朝暮。吁嗟尧阶蓂荚又何年，晦朔不爽至今传。我欲移根归太液，重华相映际中天。
观魏大飨受禅二碑
作者：王昶
朝代：清

貔貅十万扬旌旄，老狐乳贙争咆哮。诸袁已尽奉先灭，赤伏潜易当涂高。乌林一炬久逃窜，孝廉声势临江皋。许昌距吴数百里，江淮汝汉萦南条。阿瞒筑宫具深意，削梯便拟凌风涛。三台歌舞尚未竟，九首鬼伯潜相邀。子桓继起更狡鸷，竟能禅让依唐尧。分香卖履言未冷，灶声紫色心尤骄。相国将军官四十，剑佩跄济从喧呶。乃陈降祥珍瑞集，再记款塞呼韩朝。方当寝苫枕届日，衮冕黼黼山龙昭。围场千步坛九尺，拜奠玺册陈南郊。无君无父意自得，大书深刻垂琼瑶。仲谋奉表亦豚犬，龟象作贡供臣寮。公闾剚刀入南阙，黄初四世如风飙。蜀吴尚在魏垂灭，唯余碑碣犹岧峣。吾见此文亦已久，朅来亲读披蓬蒿。三十二行行款正，加以隶体无残凋。钟繇梁鹄字莫辩，华歆贾诩名难淆。比于《梼杌》可垂戒，何待后世相訾謷。废宫久作山阳庙，灵旗石马还萧骚。
解佩令·泊淮关
作者：王昶
朝代：清
体裁：词

残钟微度。哀笳微度。更清淮、数声柔橹。已是愁人，那禁得、棹歌凄苦。又孤篷、一番寒雨。故乡何处。旧游何处。检征衫、泪痕凝聚。漂泊谁怜，算只有、疏杨几树。似年时、断魂情绪。
解连环·竹西遇陆南芗，以《白蕉词》见示，声情妍婉，当与张蜕岩相上下，不啻贻我青玉案也
作者：王昶
朝代：清
体裁：词

平湖渺矣。是烟波深处，地连谷水。恨一棹、未访高门，赖小令长笺，妙参词旨。何意相逢，却正在、红桥花底。喜开尊清话，剪烛题襟，客里风味。还贻白蕉旧制。笑搓酥摘粉，总涉浓丽。谁得似、投劾归来，托渔弟樵兄，共写幽致。只我征帆，待遥溯、潞河云霁。拟他时、夜窗听雨，和吟重记。
踏莎行·送沈学子归华亭
作者：王昶
朝代：清
体裁：词

古驿长亭，荒湾野水。频年也洒征衫泪。一绳新雁正横天，短书早寄秋风里。豚栅鸡栖，鱼床蟹市。梦魂惯忆江乡味。何时筑屋傍青山，柴门共作垂竿计。
踏莎行·题廖觐扬西风鞍马图
作者：王昶
朝代：清
体裁：词

旅馆敲风，孤篷听雨。三年曾忆燕台住。凉秋白下又相逢，一鞭更跨征鞍去。身世飘零，功名迟暮。重来录别添愁绪。江南春到杏花梢，期君走马长安路。
过昭阳湖
作者：王昶
朝代：清

长堤老柳作花飞，人在湖船试祫衣。夜雨平添三尺水，钓师正喜鳜鱼肥。湖山重叠淡于烟，斜掩篷窗自在眠。风外谁惊清梦断，数声渔唱夕阳天。蘋丝芦叶绿茸茸，蟹簖鹅阑几曲通。未到故乡先一笑，分明清景似吴淞。
过昭阳湖·其一
作者：王昶
朝代：清

长堤老柳作花飞，人在湖船试祫衣。夜雨平添三尺水，钓师正喜鳜鱼肥。
过昭阳湖·其三
作者：王昶
朝代：清

蘋丝芦叶绿茸茸，蟹簖鹅阑几曲通。未到故乡先一笑，分明清景似吴淞。
过昭阳湖·其二
作者：王昶
朝代：清

湖山重叠淡于烟，斜掩篷窗自在眠。风外谁惊清梦断，数声渔唱夕阳天。
迈陂塘
作者：王昶
朝代：清
体裁：词

正春城、试灯风里，疏梅竹外开早。么禽唤起江南思，怅望梦花人杳。愁渺渺。喜画舫晴波，稳载吟朋到。重逢一笑。向石墨题诗，筠笺按谱，款语诉怀抱。昙华侣，还忆谢池芳草。何时更共游眺。单衣细雨雷塘路，应有乌丝新稿。春渐好。恨载酒分襟，又放香溪棹。离亭残照。约水榭疏灯，板桥寒笛，清夜翠樽倒。
迈陂塘·忆别
作者：王昶
朝代：清
体裁：词

记春城、闹蛾扑蝶，传柑初近元夜。旗亭暮雨催轻别，携手虾须帘下。铅泪泻。认几许、连珠染遍秋罗帕。寒更初打。任蕙叶香消，梨花酒冷，未许片帆挂。淞南水，稳送离人去也。篷窗谁共清暇。吴云楚树都经过，又向乱山荒舍。闲驻马。对衰柳寒沙，淡月铺檐瓦。砑笺难写。把残驿新愁，小楼旧事，梦里剪灯话。
迈陂塘·题翁霁堂春篷听雨图
作者：王昶
朝代：清
体裁：词

问三十三山词客，旧盟长伴鸥鹭。槲林闲曳红藤杖，更向扁舟容与。浮棹去。看叶叶圆萍，绿遍沧江路。东风日暮。渐翠黛峰低，碧罗云暗，几阵饯春雨。清游好，曾记雪篷诗句。千秋共此佳绪。船窗点滴天然韵，况有蘋洲笛谱。新乐府。待唤取樵青，小按银筝柱。烟波可侣。定酒载偏提，衣裁独速，来共剪灯语。
采桑子·夜泊梁溪
作者：王昶
朝代：清
体裁：词

橹床冷拨龙山下，夜栅茶楼。古塔云邱。红叶萧萧打客舟。寒衾自倚孤篷宿，商笛前洲。渔火中流。并作蓉湖一片秋。
采桑子·皋桥感旧和刘跂三
作者：王昶
朝代：清
体裁：词

弯环渌水皋桥路，亚字墙边。丁字帘前。曾记清游系锦鞯。重来已断繁华梦，零落珠钿。寂寞筝弦。夜雨残灯话往年。
重过尚湖
作者：王昶
朝代：清

碧水渺无际，秋风送短舲。丝疏三汊柳，花落半湖菱。云树情方永，烟波兴更增。何当招地主，来此下寒罾。
金缕曲·丹阳对雪同企晋作
作者：王昶
朝代：清
体裁：词

急雪如鸦大。打疏窗、萧萧槭槭，随风交堕。旅店鸡声催晓梦，不许绳床闲卧。起相对、茅檐土锉。一辆祡车刚待发，奈春泥、滑剌真无那。行不得，恁时可。故山最好思茶磨。记溪边、珊瑚冷月，小梅初破。况是传柑佳节近，多少闹蛾灯火。枉孤负、星桥铁锁。人在荒城孤驿外，叹家乡、节物闲中过。愁远道，响铃驮。
金缕曲·偕友晚过沧浪亭，因忆与策时同游时，已隔岁矣，赋之以寄忆
作者：王昶
朝代：清
体裁：词

隔水鸣遮了。石桥南、槐叶愔愔，柳丝袅袅。竹屋梅坪微雨过，无限新凉怀抱。记胜侣、曾同短棹。回想欧苏诗句好，听篙师、已说溪亭到。沽桂酒，一樽倒。翠玲珑外秋蕖早。瀹春旗、倚栏吟遍，银塘碧沼。今日诗朋同话旧，犹是青山皂帽。只不见、雪窗风调。露湿莓苔归路暗，渐半规、凉月梧桐杪。鱼子写，雁奴杳。
金缕曲·宜兴道中
作者：王昶
朝代：清
体裁：词

岁晚渔村闭。早平芜、斜阳一抹，断芦风起。衰柳栖乌啼不定，黄叶声疏堕地。渐佛院、寒钟林际。石渚烟汀云欲暝，剩弯环、几点青螺髻。停柔橹，泊沙觜。萧萧雪打孤篷碎。倚船窗、炉温松叶，饭炊菰米。白发青灯思客子，添得高堂憔悴。忍重话、薄游情味。橘社莼乡偕隐好，办荷衣、定作归耕计。清梦到，故园里。
金缕曲·家受铭侨寓秦淮时，送人入蜀，携歌酒过丁字帘前，夜已二更矣，闻水榭中笛声凄咽，因叩门求见，则商宝意司马自度曲也。遂邀入坐中，剪灯话旧，痛饮达曙而别，复丐画师写青溪邀笛图，自倚曼词纪之，属予继声题后
作者：王昶
朝代：清
体裁：词

蜀栈云千尺。送征篷、小姑祠畔，柳丝凝碧。已听阳关魂断后，更听小窗风笛。惊相见、天涯倦客。置酒呼灯同携手，认萧萧、短鬓吴霜白。还款语，诉游迹。清淮烟水浑如昔。又谁知、飘零旧雨，重逢良夕。伤别伤秋情无那，况对露芜风荻。忍再唤、小红催拍。画出女墙明月影，照寒潮、一片凄凉色。衫袖上，泪痕滴。
金缕曲·寄曹来殷
作者：王昶
朝代：清
体裁：词

午节匆匆过。又玉河、初涨柔蓝，新荷欲破。昨日直沽双鲤到，不见随风珠唾。但忆得、琐窗闲坐。虎仆毫尖龙尾滑，伴秋潭、听雨同吟和。写新句，定思我。生涯休更悲催挫。且优游、琴荐香炉，诗囊药裹。短簿祠前浓绿好，更好山寻茶磨。那得许、单衫尘涴。憔悴京华春梦醒，算故园、归计终须果。到吴市，共灯火。
金缕曲·登蒜山
作者：王昶
朝代：清
体裁：词

波浪兼天涌。倚晴空、云根一片，水边巃嵷。蹬滑苔花无路到，谁缚茅亭孤耸。喜草屩、筇枝堪用。吴楚青苍分极浦，望大江、万里长风送。海门阔，水烟重。金焦几叠银盘捧。最苍茫、云阳杜野，遥连铁瓮。芦荻萧萧沉战垒，凭吊六朝如梦。但估客、帆樯横纵。北府冰厨无限好，倩谷儿、夜市偏提控。判醉待，月流汞。
长亭怨慢·别凤喈、晓徵于宣武门外，遂至潞河客舫。时将往济南，萍踪靡定，回忆分襟，益深凄黯
作者：王昶
朝代：清
体裁：词

正槐荫、绿深渡口。已出燕郊，旋登鹢首。回忆邮亭，泪珠零落尚盈手。软红踏遍，终犹是、青山旧。话雨坐西窗，叹甚日、剪灯还又。僝僽。问心情何似，彷佛丝丝乱柳。鹊华东去，看湖上、绿肥红瘦。最苦是、新侣无人，待谁与、寻诗斗酒。渐日暮苍凉，忍唤长年放溜。
闻稚存谴伊犁
作者：王昶
朝代：清

胸中五岳本难消，醉后狂言荷圣朝。对簿已蒙宽一死，投荒何恨窜三苗。老泉谏术终须读，湘浦羁魂不待招。取次金鸡竿下信，阳关风雪返征轺。
雨后同斗初企晋来殷过支硎山寺
作者：王昶
朝代：清

杳杳白云合，空山欲暮天。青松滴疏雨，碧涧响寒泉。风度竹房磬，镫明茅舍烟。爱看林际月，流影照溪田。
霓裳中序第一·长夏侍直示吴冲之韦慎占两同年
作者：王昶
朝代：清
体裁：词

高槐傍禁苑。榆柳阴阴青翠遍。正值直庐清宴。喜奏椟将陈，制词初献。露华犹泫，望故人、橐笔来见。问近日、诗坛旧侣，晨夕共谈宴。游衍。分曹合伴。少此地、云山夐远。新蟾况已如线。好酒启黄封，笺排青案。铜壶听渐转。且暂停、花骢去缓。趁今夜、微凉对榻，再话故乡款。
露华·题仙姝采菊图
作者：王昶
朝代：清
体裁：词

玉山秋晚。渐朵朵金铃，开到松畹。雁影度江，应怅采芳人远。谁知偷拟灵均，思与木兰同荐。筠篮贮，还宜鬓鸦，插处微颤。霜枫乍照苍巘。算不比缃桃，曾引刘阮。恰笑芙蓉仙侣，泪痕红泫。彷佛翠袖天寒，只少丛篁低偃。萧斋静，肯作昙花轻散。
青县
作者：王昶
朝代：清

将随玉辇向津河，持节重看下楚波。欲上肩舆回首望，水西庄外暮云多。
青县道中即事
作者：王昶
朝代：清

不见翻风麦浪齐，但看烟柳接长堤。牛眠野岸初肥草，燕掠寒潮乍退泥。单棹卖浆依戍堠，连筒汲井灌蔬畦。悬知节气将芒种，再望甘霖助一犁。
题供厉鹗及其姬人月上栗主室联
作者：王昶
朝代：清
体裁：联

丈室花同天女散；围摩诗共老人参。
风入松·题陈仲醇江墅晚归横幅
作者：王昶
朝代：清
体裁：词

绿秧畦外板桥斜。水涨平沙。纸窗竹屋梅风静，听池塘、一部鸣蛙。白石清泉身世，青苔碧草生涯。梵音犹记老僧家。夜漏还赊。叉鱼射鸭人归未，乱前村、短棹咿哑。细雨闲敲棋子，油灯落尽残花。
驿旁梅花
作者：王昶
朝代：清

蛮村腊尾东风早，雪后溪山未枯槁。石桥西畔见寒梅，数树扶疏向苍昊。岚深已觉暗香滋，石瘦远怜春蓓小。细雨如珠有泪垂，湿云似梦无人晓。未逢晴旭趁黄蜂，半带朝霏啼翠鸟。先生京国打包来，直溯湘沅撷芳草。举头苍翠乱楠槠，放脚青黄蔓萝茑。邂逅何缘对佼人，忽揩病眼开幽抱。吴趋春信想铜坑，斗转参横水云渺。画舫篮舆日日停，香林酒舍重重绕。都城九九尚销寒，唐花压担横枝袅。粉菂参差照碧瓷，银镫回合倾清醥。两地凄凉正忆君，移根岂意来蛮獠。仙衣零落枳篱间，丰格依然出尘表。肯依池馆斗秾花，自向溪泉甘窈窕。横籧谁知怨寂寥，簪巾我亦惭衰老。停舆欲去更咨嗟，漫兴新诗慰凄悄。
高山流水·杨柳青舟次，阴雨连朝，遥望西北烟峦杳霭，风景不灭吴中也，填此寄莲坡先生
作者：王昶
朝代：清
体裁：词

水窗连日掩帘栊。喜朝霞、一缕微红。烟霭涨寒潮，隔溪犹系鱼篷。绿遍了、垂柳濛濛。城围转，遥望城楼如画，酒旆迎风。似半塘桥外，浅碧亘眉峰。重重。松篁翠深处，应添得、石濑云淙。胜地几时游，空忆高士芳踪。锁名园、欲去谁从。趁薄霁，且唤篙师解缆，放棹从容。待他时话取，此景记诗筒。
高阳台·天平
作者：王昶
朝代：清
体裁：词

载酒舆轻，寻诗筇健，芒鞋早蹋天平。山剪双眉，烟中八字斜横。么禽惊起苔梅谢，款东风、初语吴莺。看春光，过了烧灯，渐近清明。周郎游记重吟写，叹熏香新荈，谁续茶经。一道寒泉，飞来空和松声。草堂西崦荒基在，念生涯、合与鸥盟。又何时，石磴花龛，长伴残僧。
高阳台·题板桥杂记后
作者：王昶
朝代：清
体裁：词

南部新声，东京旧梦，留传犹在长桥。书记重来，写成泪浥鲛绡。赤眉黄犊烽烟近，尚留连、月夕花朝。且休誇，玉麈香囊，王谢风标。甘陵却剩诸年少，伴铜仙露冷，绿暗红消。结绮临春，江山同付寒潮。手提金缕还难问，恁青溪、冶叶倡条。再休令，贺老凄凉，谱入檀槽。
鬓云松令
作者：王昶
朝代：清
体裁：词

理云梳，匀石黛。闹扫将成，小折芳兰戴。杏雨梨烟浑不爱。一缕幽情，合与幽香配。酒场荒，歌榭改。江北江南，风貌崔徽在。展玉鸦叉悬竹廨。浅碧哥窑，好插湘花对。
鹊桥仙·同江宾谷于九访马湘兰故宅
作者：王昶
朝代：清
体裁：词

烟花小部，水天旧事。名占红楼十二。吴昌梅雨画船归，便魂断、禅灯佛字。几丛新绿，几枝寒翠。剩有茶樯夜市。名园飞絮也成空，共惆怅、断垣荒砌。
中秋双黄寺道中
作者：王显绪
朝代：清

盼到良宵仍客边，匆匆鞍马夕阳天。一环水曲丛烟远，十笏山尖吐月圆。断续钟声梵王刹，高低帘影酒家廛。去年此夜经行地，今日重来觉宛然。
鄂尔楚克哈达帐中漫兴
作者：王显绪
朝代：清

晓岫秋阳云半吞，午来盈谷换春温。茶烹蟹眼析泉水，香爇鸱头老树根。邀醉黄花怜未放，供书红叶怅无存。辛勤逾月眠风帐，空对东山谢相墩。
春晴曲
作者：王晋
朝代：清
体裁：古风

云暖烟霏昼欲长，古树开叶如花香。老鸦啼枝小燕舞，日丝繁散珠帘光。秦娥卫鬓新妆罢，凤緤鸾綦谁匹亚。春风扑面恼娇慵，归来斜倚樱桃下。
且园联
作者：王晋之
朝代：清
体裁：联

皆山也，西南诸峰，林壑尤美；归来兮，幼稚盈室，童仆欢迎。
登天台山
作者：王晋之
朝代：清

无穷奇境出，直欲上天看。到顶嫌山小，回头觉路难。危厓仙洞辟，怪石野花攒。纵目峰南北，河山势郁蟠。
盘山
作者：王晋之
朝代：清

无心逢妙境，翻喜路行差。林外远闻水，溪边犹有花。断云微露塔，朽石渐成沙。触起游人兴，登临力倍加。荒寺少人迹，客来情倍浓。楼高危跨石，僧老健于松。鸟语醒晨梦，山音续断钟。崎岖崖下路，常有白云封。
盘山·其一
作者：王晋之
朝代：清

无心逢妙境，翻喜路行差。林外远闻水，溪边犹有花。断云微露塔，朽石渐成沙。触起游人兴，登临力倍加。
盘山·其二
作者：王晋之
朝代：清

荒寺少人迹，客来情倍浓。楼高危跨石，僧老健于松。鸟语醒晨梦，山音续断钟。崎岖崖下路，常有白云封。
史梦兰继室田太夫人九十大寿
作者：王晋卿
朝代：清
体裁：联

从新数二十四番风，额手梅花头上；会须醉三万六千日，呼觞王母筵前。
犍为野望
作者：王景
朝代：清

丛芦深处见平皋，细路回沙曲折遭。山势锐于牛砺角，江湍郁似马羁槽。儿童弄水红衣薄，楼观迎秋碧瓦高。欲访尧夫游憩处，西风吹鬓晚颾颾。
答文子静
作者：王景
朝代：清

唱后巴歌更楚骚，海门东望涉惊涛。他时忆我西窗话，满树梅花霜月高。
谒工部瀼西草堂
作者：王景
朝代：清

问讯瀼西水，千年旧草堂。山容明积雪，江色动垂杨。生事花钿尽，人情菜把伤。苏门引长啸，输尔是能狂。自分贫非病，还因瘦可怜。负薪同谷日，中酒耒阳年。世难生前感，诗名死后专。临风抚残碣，零落到重镌。
谒工部瀼西草堂·其一
作者：王景
朝代：清

问讯瀼西水，千年旧草堂。山容明积雪，江色动垂杨。生事花钿尽，人情菜把伤。苏门引长啸，输尔是能狂。
谒工部瀼西草堂·其二
作者：王景
朝代：清

自分贫非病，还因瘦可怜。负薪同谷日，中酒耒阳年。世难生前感，诗名死后专。临风抚残碣，零落到重镌。
雨后木山堂独坐
作者：王景
朝代：清

雨馀身亦适，地僻榻长闲。落叶过桥水，凉云隔屋山。未能饮文字，尚许惬孤顽。昨夜还家梦，思之仿佛间。
孟夏夜坐风雨猝过枨触往事感而作此次东坡定惠院月夜韵
作者：王景彝
朝代：清

芳草未歇犹余春，羁人无聊最愁夜。晚年少梦嫌漏中，老眼看书怯镫下。闇云初起墨屏张，骤雨忽来瓶水泻。蚁影刚停鼓翼飞，花枝已作垂头亚。块垒填胸尚可浇，酒杯自有何须借。世情虽薄不吾欺，官事正繁喜先谢。诸公正好博鼎钟，此翁久已同田舍。华膴都如过眼花，安闲即是老头蔗。文欲欺人老忘丑，诗贪斗韵险不怕。所欣衰老入和平，祇有嬉笑无怒骂。
由楚复至杭州旧居
作者：王景彝
朝代：清

自笑还乡又去乡，此生端合老钱塘。岂真田好如阳羡，未必鱼肥胜武昌。梁燕去来非有意，海鸥游戏本无方。少陵晚岁心弥达，随处能安一草堂。
同钱青在夜饮赋此赠别
作者：王景琦
朝代：清

青灯酒数巡，寒夜独相亲。以我无家客，逢君失路人。吟魂消远道，坚骨炼长贫。又逐征鸿去，轻车少住轮。
咏淳化里
作者：王景琦
朝代：清

浇薄已成俗，淳风世所难。儿童知礼让，父老重衣冠。耕稼惟同井，催科不用官。乡邦能化此，便作上皇看。
晚泊乌石滩与硕甫对榻拈韵
作者：王景贤
朝代：清

一水涵空碧，青山忽满前。乱蝉催落日，独鸟没秋烟。帆影随流曲，滩声抱岸圆。钓鱼人不见，终夜客星悬。
贺沈葆桢寿联
作者：王景贤
朝代：清
体裁：联

荷一品芝纶，福备箕畴，天爵更兼人爵贵；持三山荡节，欢承宫锦，使星正傍寿星明。
贺沈葆桢父70寿联
作者：王景贤
朝代：清
体裁：联

帝赖长君作舟楫；天留大老看湖山。
送林少穆先生戍伊犁
作者：王景贤
朝代：清

时事竟如此，空教泪满襟。敢云臣罪薄，终感主恩深。史策丹心在，光阴白发侵。玉关何处问，西望暮云沈。
挽张之洞联
作者：王曜
朝代：清
体裁：联

知中国大有人，名动九万里环球，四裔皆怀司马德；以天下为己任，呕尽一个臣心血，后来谁嗣范公贤。
登北固山
作者：王曜升
朝代：清

雄峰高枕瓮城斜，有客登临送晚霞。水气暗吞山顶寺，江云遥护海门沙。天低雁鹜来千里，地迥星河落万家。指点旧朝形胜在，吹愁何处起悲笳？
端午先忌
作者：王曜升
朝代：清

馀生十载恨蹉跎，令节闲门掩薜萝。剩有蛟龙蟠大泽，空闻箫鼓发层波。三闾怨在馀香草，九地恩深废《蓼莪》。惭愧王修能罢社，葛衣检点泪痕多。
舟发兴济
作者：王曰乾
朝代：清

万籁无声夜寂寥，扁舟独上气飘萧。稀星数点孤云静，横笛几声明月高。蜃气有形空结彩，鲸波无浪不惊涛。悠游鹢首乘风去，肯让谁人驾巨鳌。
信阳
作者：王曰赓
朝代：清

信阳风物似南州，涧底清泉次第流。低处稻田高处麦，松篁阴里饭耕牛。
武胜关
作者：王曰赓
朝代：清

鸟道迂回武胜关，篮舆欹仄马蹒跚。行来略似褒斜路，半面悬崖半面山。
吴伯成明府招饮秦园同留仙天士
作者：王曰高
朝代：清

天然山水地，点染作名园。树色干云秀，蛙声过雨繁。看花时坐石，待月更倾樽。我欲忘归去，桃源即此村。
昭庆寺小阁月夜
作者：王曰高
朝代：清

同是一轮月，湖头觉更明。云随风欲堕，人与气俱清。入目烟光阔，澄心晓雾莹。如何方镜净，滓翳顿然生。
钱王祠
作者：王曾斌
朝代：清

钱塘亦是兴龙地，王气依然据上游。铁箭旧传唐岁月，玺书曾拜宋春秋。江潮出没三千里，风雨凄凉十四州。剩有湖山供庙貌，坐看锦绣欲生愁。
巴里坤
作者：王曾翼
朝代：清

伊吾五月如当暑，才度南山凛若秋。雪岭千年常冰玉，炎天一雨即披裘。薪蔬珍贵来偏远，城郭恢宏户未稠。昔日战场今郡县，循良应拜富民侯。
星星峡
作者：王曾翼
朝代：清

碛断连冈起，峰回窄径通。冻云奔马首，怪石立沙中。扼要天工险，当关地势雄。时平闲戍垒，日落鸟呼风。
过哈密
作者：王曾翼
朝代：清

新疆南北此交冲，风土清嘉内地同。碧涨瓜田渠汩汩，翠翻麦浪野芃芃。花门夹道瞻熊轼，柳色沿堤引玉骢。小憩征骖倾艾酒，客中佳节度天中。
阿克苏
作者：王曾翼
朝代：清

锁钥两城连，佳哉望郁然。岩疆望乌什，间道走和田。地扼襟喉要，人夸贸易便。商多三晋客，货溢百间廛。
恭挽赠中宪大夫崇庆州牧常公
作者：王有德
朝代：清

宁教断舌继常山，肯掩须眉向逆蛮。万里剧怜埋义骨，九原何处迓忠颜。锦江月冷悲鹃泣，华表风清待鹤还。秋草斜阳无限恨，端凭史笔写臣艰。辽阳今喜媲睢阳，炳炳名垂汗简长。昔岭风烟饶剑气，浣溪俎豆带花香。君恩况复荣孙子，臣节洵无愧帝乡。自古成仁惟志士，眼前何必悼存亡。
恭挽赠中宪大夫崇庆州牧常公·其一
作者：王有德
朝代：清

宁教断舌继常山，肯掩须眉向逆蛮。万里剧怜埋义骨，九原何处迓忠颜。锦江月冷悲鹃泣，华表风清待鹤还。秋草斜阳无限恨，端凭史笔写臣艰。
恭挽赠中宪大夫崇庆州牧常公·其二
作者：王有德
朝代：清

辽阳今喜媲睢阳，炳炳名垂汗简长。昔岭风烟饶剑气，浣溪俎豆带花香。君恩况复荣孙子，臣节洵无愧帝乡。自古成仁惟志士，眼前何必悼存亡。
慈溪县署联
作者：王有龄
朝代：清
体裁：联

旷甘旨而策拊循，矢慎矢勤，敢忘庭训；承凋敝而谋安辑，同忧同乐，莫负湖名。
浪淘沙
作者：王朗
朝代：清
体裁：词

几日病缠绵。昨夜迟眠。强移心绪镜台前。双鬓淡烟低髻滑，自也生怜。不贴翠花钿。懒易衣鲜。碧油衫子褪红边。为怯游人如蚁拥，故拣阴天。
浪淘沙
作者：王朗
朝代：清
体裁：词

斜倚镜台前。长叹无言。菱花蚀彩个人蔫。分付侍儿收拾去，莫拭红绵。满砌小榆钱。难买春还。若为留住艳阳天。人去更兼春去也，烦恼无边。
浪淘沙
作者：王朗
朝代：清
体裁：词

疏雨润青帘。花压重檐。绣帏人倦思恹恹。昨夜春寒眠未足，莫捲珠帘。罗袖护掺掺。怕拂香奁。兽炉香倩侍儿添。为甚双蛾长翠锁，自也憎嫌。
满江红·见《众香词》
作者：王朗
朝代：清
体裁：词

剪剪轻寒，小楼昨夜衾嫌薄。禁几阵、东风吹断，护花铃索。醉软烟丝牵恨乱，离披蝶板敲愁落。为慵春，笔债满床头，都耽搁。愁与病，浑难却。花飞尽，容如削。笑年年依旧，一身落魄。金屋自惭元不称，樊笼也任长牢络。问苍苍，生此不祥人，何如莫。
恭挽崇庆州牧赠中宪大夫常老先生三首·其一
作者：王朝元
朝代：清

辽海深无极，一望无涯涘。长白巫闾山，遥遥东西峙。郁积与磅礴，生我常夫子。正气得之天，节概砺于己。磨砺数十年，学而优则仕。甘棠荫充邑，弦歌遍闾里。逆蛮肆跳梁，天兵下边垒。奉檄典粮储，愿为天子使。妖气翳日月，祸变仓卒起。奋剑击凶酋，烈超介冑士。致身报君恩，靡他诚自矢。取义与成仁，庶几无愧已。至今昔岭间，杀气迷烟水。君灵何昭回，长庚此其是。把酒奠秋风，魂兮归桑梓。忠孝既两全，谁云身己死。恩恤祀昭忠，荣荫及孙子。千载永不磨，历历标青史。
恭挽崇庆州牧赠中宪大夫常老先生三首·其三
作者：王朝元
朝代：清

长驱未得歼蛮戎，夕岭军中落将星。带甲雄师色尽墨，储粮佳士气如霆。忠魂不逐虫沙没，大节常昭汗简青。泪洒西风蜀父老，浣花溪畔吊英灵。
恭挽崇庆州牧赠中宪大夫常老先生三首·其二
作者：王朝元
朝代：清

清溪一曲抱山村，里号栖霞产异人。鹏奋九天云路近，星沈万里血光新。孤忠耿耿蜀山月，遗恨绵绵昔岭春。张许有灵应把臂，丹诚共诉不嫌频。
恭挽崇庆州牧赠中宪大夫常老先生三首·其二
作者：王朝元
朝代：清

清溪一曲抱山村，里号栖霞产异人。鹏奋九天云路近，星沈万里血光新。孤忠耿耿蜀山月，遗恨绵绵昔岭春。张许有灵应把臂，丹诚共诉不嫌频。长驱未得歼蛮戎，夕岭军中落将星。带甲雄师色尽墨，储粮佳士气如霆。忠魂不逐虫沙没，大节常昭汗简青。泪洒西风蜀父老，浣花溪畔吊英灵。
读殉节录
作者：王朝元
朝代：清

瑶编读罢忆纯臣，血字幽光映册新。不有莱峰传盛节，千秋知己更何人。廿六人中独擅名，纲常为重一身轻。大呼逆竖风云变，纸上如闻咤叱声。崇庆忠贞光国步，武功文笔遍儒林。奋髯读罢频挥泪，激起平生节义心。丰碑高出浣花云，名入昭忠俎豆芬。又得张君传信史，先生真不负铭勋。
读殉节录·其一
作者：王朝元
朝代：清

瑶编读罢忆纯臣，血字幽光映册新。不有莱峰传盛节，千秋知己更何人。
读殉节录·其三
作者：王朝元
朝代：清

崇庆忠贞光国步，武功文笔遍儒林。奋髯读罢频挥泪，激起平生节义心。
读殉节录·其二
作者：王朝元
朝代：清

廿六人中独擅名，纲常为重一身轻。大呼逆竖风云变，纸上如闻咤叱声。
读殉节录·其四
作者：王朝元
朝代：清

丰碑高出浣花云，名入昭忠俎豆芬。又得张君传信史，先生真不负铭勋。
题爱吟草殉节录后
作者：王朝元
朝代：清

穷经国士解谈兵，缓带经裘事远征。诗赋不疏戎马地，纲常自镇死生情。爱吟遗著生前草，忠节高标殁后旌。此日魂游何处所，墓门松柏自峥嵘。诗正清新酒正醇，风流儒雅乐天真。谁知花县称名士，不意沙场作难臣。辽海石麟常对月，锦江竹马漫迎春。至今西土归王化，稍慰当年报主身。
题爱吟草殉节录后·其一
作者：王朝元
朝代：清

穷经国士解谈兵，缓带经裘事远征。诗赋不疏戎马地，纲常自镇死生情。爱吟遗著生前草，忠节高标殁后旌。此日魂游何处所，墓门松柏自峥嵘。
题爱吟草殉节录后·其二
作者：王朝元
朝代：清

诗正清新酒正醇，风流儒雅乐天真。谁知花县称名士，不意沙场作难臣。辽海石麟常对月，锦江竹马漫迎春。至今西土归王化，稍慰当年报主身。
春暮忆别
作者：王朝清
朝代：清

鬓丝禅榻事全非，瘦尽深红绿又肥。人去新愁随草长，春归残梦和花飞。流莺院落东风冷，啼鴂天涯暮雨霏。盼望锦鳞消息断，祇将心事托金徽。
挽彭玉麟联
作者：王朴
朝代：清
体裁：联

忠义满腔，长使大名垂宇宙；山河百战，犹留浩气壮乾坤。
秋夜即事
作者：王朴
朝代：清

若非经夏闰，今夕是中元。虫语栖花径，萤光暗草根。漏沈知夜尽，月上觉镫昏。翻羡邻家好，通宵静掩门。
初抵延长
作者：王权
朝代：清

百里剩荆榛，荒城塞水滨。饥乌还槁骨，怪兽诧生人。驿路芜难辨，边氛煽太频。嗟嗟卢与扁，无术起青磷。固谓穷边苦，闻言更惨凄。此官非令长，与尔课耕犁。谁使牛羊径，鞠为豺虎蹊。弓刀抛未得，节使尚征西。
初抵延长·其一
作者：王权
朝代：清

百里剩荆榛，荒城塞水滨。饥乌还槁骨，怪兽诧生人。驿路芜难辨，边氛煽太频。嗟嗟卢与扁，无术起青磷。
初抵延长·其三
作者：王权
朝代：清

固谓穷边苦，闻言更惨凄。此官非令长，与尔课耕犁。谁使牛羊径，鞠为豺虎蹊。弓刀抛未得，节使尚征西。
初抵延长·其二
作者：王权
朝代：清
体裁：五言律诗

耆老几人在，逡巡诉马前。各言轻战伐，不自识园田。转徙来千里，儿孙半九泉。皇恩非不渥，大赉已三年。
初抵延长·其二
作者：王权
朝代：清

耆老几人在，逡巡诉马前。各言轻战伐，不自识园田。转徙来千里，儿孙半九泉。皇恩非不渥，大赍已三年。
大散关
作者：王权
朝代：清

千盘磴道入云中，秦塞严关此最雄。捍水南来常带怒，武乡北度竟无功。松根尚閟前朝雪，石洞时穿隔岭风。叹息宋人轻弃险，赵兴原上韔交弓。
早发后河堤
作者：王权
朝代：清

禹迹知何处，空留鸟鼠名。乱山迎马首，残月堕鸡声。客路盘云上，人烟隔涧生。谁家小儿女，酣睡失天明。
暑夕谭西屏刘梦星见过
作者：王权
朝代：清

世情喜贡谀，涂泽成风尚。颂德皆渊骞，褒才尽奭望。笔舌争揄扬，赍鸩以相饷。遂令当世贤，功行两颓丧。我谓虚誉加，惨于得奇谤。千里求友生，可依惟直谅。勖哉同心人，规过勿谦让。恶盐湛洗铜，药石益腑脏。阿世非吾能，自行意所向。
述怀
作者：王权
朝代：清

法令纷牛毛，故牍积充栋。欲涉苦无涯，迷茫堕烟蒙。譬如夜行岐，指导赖仆从。猾胥缘以张，放手恣操纵。巍巍平章权，乃与滑涣共。岂无经世才，俯首听牵控。申韩犹逡巡，《诗》《书》复安用。六经于人事，细大无不赅。汉尚专经学，余绪成吏才。醇风在朝陛，恺泽周草莱。后贤扫训诂，析理穷胚胎。语录日蕃衍，闻道人人皆。实事反遗弃，政俗熊无颓。呜呼流派别，源远谁当回。
述怀·其一
作者：王权
朝代：清

法令纷牛毛，故牍积充栋。欲涉苦无涯，迷茫堕烟蒙。譬如夜行岐，指导赖仆从。猾胥缘以张，放手恣操纵。巍巍平章权，乃与滑涣共。岂无经世才，俯首听牵控。申韩犹逡巡，《诗》《书》复安用。
述怀·其二
作者：王权
朝代：清

六经于人事，细大无不赅。汉尚专经学，余绪成吏才。醇风在朝陛，恺泽周草莱。后贤扫训诂，析理穷胚胎。语录日蕃衍，闻道人人皆。实事反遗弃，政俗熊无颓。呜呼流派别，源远谁当回。
题滕王阁图
作者：王权
朝代：清

章江浩浩挟风走，江上栏杆碍星斗。水耶云耶相与深，笔势已吞彭蠡口。主人披图催进觞，指点景物呼滕王。吴头楚尾几灵境，收入轩槛青茫茫。昌黎作记子安序，鸿文杰阁争矞皇。我闻滕王纨绔耳，辇麻作缗冷人齿。椎剥脂髓穷豪华，彩壁雕甍照江渚。王郎序宴多矜夸，杜老哦诗亦诬美。竟托土木垂千秋，姓名长伴洪州水。吁嗟乎！当世荣，身后名，古来何事非幸成。矧今烽火逼梅岭，腥风远扑南昌城。谁能鼓楫访名胜，且上文台飞巨觥。手斟一盏荐西伯，酒阑更听松涛声。
秋胡行
作者：王李氏
朝代：清

灼灼闺中妇，猗猗陌上桑。采桑攀柔条，殷勤纤手将。良人久不归，忧思潜断肠。倾筐置路侧，四顾方徬徨。朅来谁氏子，展睇希容光。挥金却不顾，凛凛惊豪强。洗耳向泉水，澄神归家堂。孰意佻达子，即是轻薄郎。郎行薄如水，妾心皎如霜。五年久契阔，婉娈含春芳。窃谓托高义，白首偕我臧。如何乖中道，不念倚闾望。慷慨赴清波，决烈箴愚狂。慷慨固可嘉，决烈亦有妨。陷夫负隐慝，终身为不良。慈姑意斯时，创痛如撄芒。万一遭颠覆，岂非贻之殃。《终风》悼昏暴，先君思不忘。何不少隐忍，予以补救方。美人蹈勇士，意气何激昂。寄言闺中人，于此宜精详。
南昌即事
作者：王材任
朝代：清

章江依旧抱城流，枫叶芦花瑟瑟秋。南浦闲云迎故客，西山暮雨送孤舟。一千里外新蓬鬓，四十年前旧酒楼。莫上滕王高阁望，不堪楚尾与吴头。
和李梅谷选君赠别韵
作者：王材任
朝代：清

去岁乘轺出井陉，今朝策蹇返江宁。须沾巴雪添新白，鬓点吴霜失旧青。旅梦都迷南北路，归程细数短长亭。从今不复看除目，手把神农《耒耜经》。
收复汉中恭纪二首
作者：王材任
朝代：清

鱼贯悬崖邓艾军，衔枚一夜度连云。巴渝从此俱安席，莫待相如《谕蜀文》。司隶章临市不惊，铙歌声里庆升平。只今蒟酱仍通贡，合挽银河洗甲兵。
收复汉中恭纪二首·其一
作者：王材任
朝代：清

鱼贯悬崖邓艾军，衔枚一夜度连云。巴渝从此俱安席，莫待相如《谕蜀文》。
收复汉中恭纪二首·其二
作者：王材任
朝代：清

司隶章临市不惊，铙歌声里庆升平。只今蒟酱仍通贡，合挽银河洗甲兵。
读书台怀古
作者：王材任
朝代：清

山水清音胜管弦，层台高峙俯琴川。文章不朽名长在，魂魄还登理或然。闻道书藏三万卷，谁知事过一千年。六朝寸土何曾保，输与昭明有数椽。
追忆梁益旧游
作者：王材任
朝代：清

梁州秋叶落纷纷，沮水西来沔水分。斜去遥知南郑路，道傍曾拜武侯坟。长藤婉婉缠秦树，寒雨昏昏湿栈云。邻近墓门谁勒石，征西尚有马将军。
鲁港夜泊
作者：王材任
朝代：清

沙岸维舟近柳条，坐看浅水忽生潮。江湖夜静逾空阔，星斗风来欲动摇。月下望乡双泪落，天涯多病一身遥。鸡豚社饮应难与，独倚船窗尽酒瓢。
黄河
作者：王材任
朝代：清

黄河万里来天上，积石龙门道路赊。已是秋风回瓠子，更怜春雨涨桃花。怒涛高压千金堰，急溜初回八月槎。三策至今思贾让，金钱那可委泥沙。
题秋林待月图
作者：王杰
朝代：清

好藉倪迂笔，为传似月襟。微云净天宇，清景嘱秋岑。佳客期凉夜，修梧散远阴。一轮光欲吐，倚石动高吟。
三五七言
作者：王松
朝代：清

春风轻，春雨晴；红杏开还落，黄莺打更鸣。朝朝江上穿双眼，夜夜空房度五更！
丙申1896除夕
作者：王松
朝代：清

痴呆不卖穷难送，如愿于今更懒求；赊券奈无台避债，祭诗聊借酒浇愁。那堪时事频焦额，已卜馀生莫出头。归去自佳留不恶，岂宜怨李与恩牛！
东山草堂题壁
作者：王松
朝代：清

高卧东山下，言采山中芝。终南有佳处，奚必仕宦为！营营投捷径，徒为达者嗤。所思道阻长，采采欲赠谁？
乙未1895生日感作
作者：王松
朝代：清

我今三十乃如此，便到百年已可知！孤愤惜无青史分，不才閒过黑头时。太平得寿方为福，离乱全生祗赏诗。此日岂惟毛义感，涓埃未报负男儿！
九日宴游南郊和韵
作者：王松
朝代：清

结伴欢游野趣长，诗才深恐负重阳。难除今日登高俗，预想明年此会狂。吟兴剧防租吏败，兵灾愿借菊花禳。中原莫得平安信，忧国还须罢举觞。
书兴
作者：王松
朝代：清

不在逢时术未精，久将富贵比云轻。惭无事业争千古，且托渔樵过一生；妻子也为身外物，炎凉最薄世间情！著书自遣无聊趣，何必人寰有姓名！
书兴
作者：王松
朝代：清

容易秋风感不禁，最无定局是晴阴。愧非大海回澜手，犹有闲云出岫心。闻事每惊当世混，读书且喜住山深。寰中碌碌谁知己，抱膝聊为梁父吟。
书兴
作者：王松
朝代：清

披衣静坐数鸡鸣，知有新诗枕上成。往事追思如昨日，故人入梦若平生。九秋落叶功名薄，万里浮云富贵轻。满腹牢骚何处写，斯民水火总关情。
书感
作者：王松
朝代：清

从来怀古意，须借浊醪浇。辱学淮阴忍，贱凭韦陟骄。凌云空有志，醉月最无聊。也作英雄语，身闲髀肉消。
书感
作者：王松
朝代：清

几许匡时志已灰，中朝偏少出群才！亲朋远别犀望月，儿女无知鸭听雷。一去王嫱难复返，三呼宗泽有遗哀！可怜春燕巢林木，桃李如今半废材！
书感
作者：王松
朝代：清

年华三十外，可笑百无成。阅世多奇事，恋乡亦至情；涸波鱼自散，枯骨犬还争！万念删除久，缘何醒五更？
书感
作者：王松
朝代：清

薄产如才减，衰亲更病缠。医心书作药，糊口砚为田。块垒填胸次，疮痍满目前！弟兄今半逝，清夜泪潸然！
书感
作者：王松
朝代：清

谁能既倒挽狂澜，杀运沉沉泪暗弹！不合时宜知己少，生逢世乱作人难！亲朋离散音书断，妻子骄痴去住艰。几向青天搔首问，何年种竹报平安？
书愤
作者：王松
朝代：清

生逢割地亦徒忧，烽火连天尚不休。家有两姑难作妇，国无一士觅封侯！安危于我何轻重，得失劳人问去留。大局不禁长太息，华夷从此是春秋。
乱后游北郭园奉赠主人
作者：王松
朝代：清

避乱归来万念轻，不堪寂寞且閒行！园林重到如前世，宾主相逢喜再生。到眼已无当日物，伤心难遣此时情！六经浩劫悲投溷，空为尼山抱不平！
乱后游潜园
作者：王松
朝代：清

醉过西州更怆神，潜园无复昔时春。忍看石笋镌为柱，况说梅花斫作薪；临水高楼馀瓦砾，藏山绝业化灰尘！伤心来去堂前燕，悲语如寻旧主人。
五十初度
作者：王松
朝代：清

忽忽韶光五十春，不才容易负君亲！幼舆性癖耽丘壑，长吉诗篇托鬼神。闻见两朝惭逸士，沧桑百劫感孤臣！一年一度伤心甚，回首当时母难辰！争名图利总成空，学佛求仙亦不工。老我山林知是福，看人钟鼎愧无功！写忧每藉文三上，遣兴惟凭酒一中。今日不禁身世感，头衔自署信天翁。介子而今愿隐绵，貉丘何必辨愚贤！种瓜种豆空身后，呼马呼牛任目前。水月本来无我相，风尘到处有人缘。静中勘破循环理，坠溷飘茵听自然。海滨邹鲁布衣尊，出处依然古道存。拚以心肝酬戚友，肯将口腹累儿孙？老来不觉羞看镜，达者何妨效鼓盆！一事难忘东道谊，百花丛里劝芳樽。历尽穷冬两鬓霜，醉看东海几生桑！英雄更有难收局，歌舞终无不散场！白发祗馀贫病在，朱门每为古今伤！知非伯玉吾真愧，成就高阳一酒狂。
五十初度·其一
作者：王松
朝代：清

忽忽韶光五十春，不才容易负君亲！幼舆性癖耽丘壑，长吉诗篇托鬼神。闻见两朝惭逸士，沧桑百劫感孤臣！一年一度伤心甚，回首当时母难辰！
五十初度·其三
作者：王松
朝代：清

介子而今愿隐绵，貉丘何必辨愚贤！种瓜种豆空身后，呼马呼牛任目前。水月本来无我相，风尘到处有人缘。静中勘破循环理，坠溷飘茵听自然。
五十初度·其二
作者：王松
朝代：清

争名图利总成空，学佛求仙亦不工。老我山林知是福，看人钟鼎愧无功！写忧每藉文三上，遣兴惟凭酒一中。今日不禁身世感，头衔自署信天翁。
五十初度·其五
作者：王松
朝代：清

历尽穷冬两鬓霜，醉看东海几生桑！英雄更有难收局，歌舞终无不散场！白发祗馀贫病在，朱门每为古今伤！知非伯玉吾真愧，成就高阳一酒狂。
五十初度·其四
作者：王松
朝代：清

海滨邹鲁布衣尊，出处依然古道存。拚以心肝酬戚友，肯将口腹累儿孙？老来不觉羞看镜，达者何妨效鼓盆！一事难忘东道谊，百花丛里劝芳樽。
代柬谢当道
作者：王松
朝代：清

天生性癖本粗豪，左手持杯右手螯。往事悠悠肠欲断，壮心耿耿首空搔！谁知贱子趋时懒，不是山人索价高。耻学横行累儿女，明公漫笑许由逃！
偶得
作者：王松
朝代：清

涧底有老松，郁郁态不舒。解我腰带量，梁栋才有馀。当今哲匠稀，毋乃此生虚。正恐逢顽樵，采薪妄剪除。日日宴酒肉，厚道似任黎。床头金忽尽，转眼已云泥。更使暗中箭，按箭难防堤。酒肉可饲犬，卓识让山妻。平治傥无分，修齐亦陶然。采药学长生，未必真升天。吾志无营欲，日结诗酒缘。即使旦夕死，才鬼胜顽仙。人生贵适意，富贵良悠悠。万事有天在，何必苦营求。但恐光阴速，虚度到白头。浊醪真妙物，一醉失忧愁。
偶得四首
作者：王松
朝代：清

涧底有老松，郁郁态不舒。解我腰带量，梁栋才有馀。当今哲匠稀，毋乃此生虚！正恐逢顽樵，采薪妄剪除！日日宴酒肉，厚道似任黎。床头金忽尽，转眼已云泥。更使暗中箭，按剑难防堤。酒肉可饲犬，卓识让山妻！平治傥无分，修齐亦陶然。采药学长生，未必真升天！吾志无营欲，日结诗酒缘。即使旦夕死，才鬼胜顽仙。人生贵适意，富贵良悠悠。万事有天在，何必苦营求！但恐光阴速，虚度到白头！浊醪真妙物，一醉失忧愁。
偶得四首·其一
作者：王松
朝代：清

涧底有老松，郁郁态不舒。解我腰带量，梁栋才有馀。当今哲匠稀，毋乃此生虚！正恐逢顽樵，采薪妄剪除！
偶得四首·其三
作者：王松
朝代：清

平治傥无分，修齐亦陶然。采药学长生，未必真升天！吾志无营欲，日结诗酒缘。即使旦夕死，才鬼胜顽仙。
偶得四首·其二
作者：王松
朝代：清

日日宴酒肉，厚道似任黎。床头金忽尽，转眼已云泥。更使暗中箭，按剑难防堤。酒肉可饲犬，卓识让山妻！
偶得四首·其四
作者：王松
朝代：清

人生贵适意，富贵良悠悠。万事有天在，何必苦营求！但恐光阴速，虚度到白头！浊醪真妙物，一醉失忧愁。
偶感
作者：王松
朝代：清

学书学剑廿馀年，不意疮痍满眼前！报国岂宜论在位，当途更少力回天。隐忧恰为梁瓯缺，守节应如赵璧全！从此痴聋无一事，免教洗耳累清泉。
偶成
作者：王松
朝代：清

如此江山伴索居，济时心力尽删除。避人计拙惊弓鸟，恋旧情深失水鱼！偷活吟身窜荆棘，谋生溷迹托樵渔。但惭无肉酬黄耳，几度烦传却聘书。
偶成
作者：王松
朝代：清

对此茫茫有所思，胡尘满目放翁悲。他时故友编遗稿，为补「示儿」一首诗。
养蜂
作者：王松
朝代：清

过墙喜共蝶争狂，日日关心饲养忙。花蕊栽培资酝酿，蔗浆温润进糇粮。巾箱风雨藏千翅，香国乾坤翼一王。真个细腰堪爱护，分封又见蜡为房。
写怀
作者：王松
朝代：清
体裁：七言律诗

独立苍茫诵「楚辞」，无才经世愧须眉！干戈不死贫犹幸，锋镝馀生窜可悲。邻里痛思全盛日，国家忍见就衰时！而今勉守松楸地，豺虎丛中和杜诗。
写怀
作者：王松
朝代：清

独立苍茫诵「楚辞，」无才经世愧须眉！干戈不死贫犹幸，锋镝馀生窜可悲。邻里痛思全盛日，国家忍见就衰时！而今勉守松楸地，豺虎丛中和杜诗。
冬夜书感
作者：王松
朝代：清

好梦惊回月满庭，朔风凛冽一灯青；至今夜半涛声起，犹作当年战鼓听。
冬日留题叠溪隐处
作者：王松
朝代：清

乱后回来逸趣违，人民犹是事全非！消忧勉践登临约，如此江山欲忘归！古今兴废总堪哀，水送山迎眼一开；更约明年樱笋会，杖藜携酒访君来。
冬日留题叠溪隐处·其一
作者：王松
朝代：清

乱后回来逸趣违，人民犹是事全非！消忧勉践登临约，如此江山欲忘归！
冬日留题叠溪隐处·其二
作者：王松
朝代：清

古今兴废总堪哀，水送山迎眼一开；更约明年樱笋会，杖藜携酒访君来。
北郭烟雨
作者：王松
朝代：清

雨奇晴好稼盈郊，北郭先生此结茅；小米丹青摩诘句，诗情画意费推敲。郑公乡里好书巢，烟雨濛濛一气包；窗外芭蕉帘外柳，青灯有味伴推敲。
北郭烟雨·其一
作者：王松
朝代：清

雨奇晴好稼盈郊，北郭先生此结茅；小米丹青摩诘句，诗情画意费推敲。
北郭烟雨·其二
作者：王松
朝代：清

郑公乡里好书巢，烟雨濛濛一气包；窗外芭蕉帘外柳，青灯有味伴推敲。
南游绝句
作者：王松
朝代：清

鸡黍家家饯酒徒，情深怕我入迷途；须知狂客南游意，祗采奇诗不采珠。
即事二首
作者：王松
朝代：清

览奥探幽兴不违，每逢佳境乐忘归。披襟小憩榕根上，指点儿童去路非。天气微暄雨乍晴，出门聊为看山行。呼僮填尽崎岖路，免得游人叹不平。
即事二首·其一
作者：王松
朝代：清

览奥探幽兴不违，每逢佳境乐忘归。披襟小憩榕根上，指点儿童去路非。
即事二首·其二
作者：王松
朝代：清

天气微暄雨乍晴，出门聊为看山行。呼僮填尽崎岖路，免得游人叹不平。
又题菽园师星洲选诗图
作者：王松
朝代：清

不独开荒得第先，更将著述冠群贤。文章有幸皆登选，风雅多师尽附传。闻见四朝成史笔，起衰八代亦诗仙。愿公复握娲皇石，遍补中华缺陷天。
口占答客问
作者：王松
朝代：清

独有春风不世情，何须黑白太分明。愿君且了今生事，休管来生与去生。
古意
作者：王松
朝代：清

潮去送郎去，潮归郎不归。何如潮有信，朝去暮归矶？
吊郑延平
作者：王松
朝代：清

功名一事岂由天，忠孝如何不两全！毛发数茎完节义，英雄千里辟山川；此邦得比田横岛，割地犹劳王浚船！今日泉台应失笑，渭阳异域竟开边。
和吴水田广文「春日书怀」韵
作者：王松
朝代：清

十日晴无一日阴，今年青帝爱人深。看花不离杯中物，谀墓羞藏箧底金。经世有才长落拓，感年无病也呻吟！何时得遂澄清志，独立苍茫耗壮心？
和瑶京弟「有感」元韵
作者：王松
朝代：清

毵毵杨柳绿阴成，镇日流莺不住鸣。壮士有谁歌出塞！孤臣犹自梦朝京。功名多是前生定，富贵何须抵死争！把臂与君偕隐去，群仙料亦下山迎。
和虚一词兄重阳有感原韵
作者：王松
朝代：清

莫挽狂澜卫梓桑，每逢佳节引杯长。羡君有兴添新句，愧我无才老故乡。何必登高循旧俗，空愁卧病过重阳。白衣送酒今难得，辜负蟹肥菊正黄。
和郑毓臣广文元韵
作者：王松
朝代：清

近来米似长安贵，此去事如蜀道难！四顾茫茫千感集，一身碌碌百忧攒。春风回首肠空断，夜月伤心泪不乾。毕竟新诗咏何事，邮传只许细君看。
咏五指山
作者：王松
朝代：清

五笏巍峨冠海东，巨灵伸手欲摩空。夜来遥见峰头月，一颗明珠弄掌中。
哭林若村观察
作者：王松
朝代：清

哭君不独在私情，顿失枌乡一老成！棺未盖时还望活，梦当酣处尚疑生。病因忧国筹防海，人念倾家助守城。犹忆追陪公宴罢，西窗话雨到天明。
喜吃烟
作者：王松
朝代：清

吃烟恰值禁烟期，身外浮云醉不知。倘得心肠无是物，岂愁面目异当时。藉他戒酒狂言寡，伴我看书引睡迟。若使昔年有莺粟，吴王未必爱西施！
喜抵锦江故里
作者：王松
朝代：清

东南半壁战尘昏，虎口馀生一息存。何用携家方外去，避人此地即桃源。烽烟已远梦还惊，渡海归心对月明。遍历江山诗渐老，新知面目见犹生。
喜抵锦江故里·其一
作者：王松
朝代：清

东南半壁战尘昏，虎口馀生一息存。何用携家方外去，避人此地即桃源。
喜抵锦江故里·其二
作者：王松
朝代：清

烽烟已远梦还惊，渡海归心对月明。遍历江山诗渐老，新知面目见犹生。
回首
作者：王松
朝代：清

历历先朝事屡迁，燕京回首泪潸然！国家幸有中兴主，社稷忧无不世贤！半夜闻鸡愁起舞，长途老马怯加鞭。书生愧乏匡时策，林下偷閒总任天。
夏霁即景
作者：王松
朝代：清

黄梅雨过放晴天，长夏幽居地自偏。碧到衣襟蕉映绿，光摇帘幕水生妍。湿云夺得千山色，残照微烘别浦烟。时觉栏东炎暑退，风杨骄噪抱枝蝉。
女贞木新乐府
作者：王松
朝代：清

呜呼！王道闺门始，古来贞孝肃人纪。君不见，前明朱家一女子，终身不嫁垂青史。朱家有女名妙华，自恨不能反哺如雏鸦；年笄齿绮容朝霞，母曰：女子生而愿为之有家。女曰：不然，吾全吾天。笑指庭中女贞木，鲁女琴操吾能读；割肌截发誓终养，长奉晨昏代兄长。新竹之山何幽幽，新竹之水何油油！郑家有女名慧修，呜呼！妙华誓矣谁与俦？通德者门、北郭者园，长斋绣佛，福我椿萱！闽南千里，雪峰仰止；生抱佛根悟佛理。以谪降生、以园寂死，拈花一别笑而已。昙花刹那，奈椿萱何！上有重闱，魂兮安归？此去骖鸾伴王母，身在西天名不朽。
客中偶成
作者：王松
朝代：清

朝向吴头行，暮投楚尾宿；不见故乡人，家山月相逐。
客中感作
作者：王松
朝代：清

沧海桑田几变迁，谋生何暇更忧天。狂澜滚滚凭谁挽，妙手空空只自怜。重聚转嫌妻子累，穷途难得主人贤。受恩未有涓埃答，痛哭唐衢亦枉然。
家云汀编修见访不遇留题楹联有云『处士应门唯使鹤』却寄
作者：王松
朝代：清

故人邀我看山行，客到蓬门鹤替迎；偶被白云留小住，非关有意避公卿。
家居漫兴
作者：王松
朝代：清

性本难谐俗，何须气不平。悲欢如梦境，诗酒破愁城。课子书重熟，持家法尚生。山妻容养拙，甘为折葵烹。
家居答友
作者：王松
朝代：清

栖迟难舍旧家乡，耻学时流为口忙。笔墨犬儿痴肖我，裁缝虎女喜随娘。闭门种菜云同懒，隙地栽花梦亦香。不是相怜为同病，岂轻许到辋川庄！
家居遣兴
作者：王松
朝代：清

思亲悲有梦，报国愧无文！负郭田三亩，临溪屋一分。水清鱼可数，树密鸟犹闻。争似家僮逸，开帘放白云。
宿山寺偶题
作者：王松
朝代：清

寒恋重衾睡起迟，梦中啼笑似儿时。天心颠倒愁无益，人事萧条酒莫辞！自别王城惟种菜，偶来佛寺为寻诗。如今休听长安事，除却云山总不思。
寄怀郑养斋茂才
作者：王松
朝代：清

醉馀忽到郑公乡，不见当年旧酒狂；我爱君诗清似水，吟来但觉口生香。生逢离乱不胜悲，辛苦移家志可知；从此重洋严界限，梦中犹恐见无期！
寄怀郑养斋茂才·其一
作者：王松
朝代：清

醉馀忽到郑公乡，不见当年旧酒狂；我爱君诗清似水，吟来但觉口生香。
寄怀郑养斋茂才·其二
作者：王松
朝代：清

生逢离乱不胜悲，辛苦移家志可知；从此重洋严界限，梦中犹恐见无期！
寄怀郑香谷主政
作者：王松
朝代：清

闻说康成在，干戈苦未休。离情分一水，别恨满孤舟。入梦怜衰老，阂心定去留。思君今夕泪，随梦向东流。
寄怀陈子潜广文
作者：王松
朝代：清
体裁：七言律诗

更从何处寄诗筒，浪蕊浮花到眼空。入梦几回寻旧雨，相思一夜起秋风。看云携屐灵泉寺，醉月飞觞带草堂。回首不堪长太息，愿君高唱「大江东」！
寄怀陈子潜广文
作者：王松
朝代：清

更从何处寄诗筒，浪蕊浮花到眼空。入梦几回寻旧雨，相思一夜起秋风。看云携屐灵泉寺，醉月飞觞带草堂。回首不堪长太息，愿君高唱「大江东！」
寄怀陈瑞阶进士浚芝
作者：王松
朝代：清

啸望高楼上，晨昏独尔思。编诗伤往事，纵酒异当时。路梗音书断，家贫去就迟。元龙今健在，愿共采灵芝。
寄舍弟
作者：王松
朝代：清

常恐传闻错，梦回更可疑。家贫为客苦，身病答书迟。何必言兵事，应知独尔思。异乡风月好，莫忘旧花枝。
寄赠刘翰怡京卿承干
作者：王松
朝代：清

未曾识面已相怜，祇为流传句数联。贫病依刘空有愿，乱离访戴更无缘。感恩何日酬知己，报德衰年叹逝川。春树暮云频引领，最关情是李青莲。
寄郑伯玙、李舜臣两孝廉
作者：王松
朝代：清

欲说当时事，诸公岂愿闻！西园梅弄月，北郭酒论文；峰势鸡冠耸，溪形燕尾分。故乡今剩我，何以慰离群！
山中访友
作者：王松
朝代：清

来路沿流水，开门见好山。花间携手语，酒后出诗删；为约三椽筑，同消一味閒。敢嫌供给少，满袖白云还。
山中访友感作示同游
作者：王松
朝代：清

刺桐叶底红鹦鹉，菡萏花间白鹭鸶；莫太分明休混沌，与君说破不须疑！
山居适兴
作者：王松
朝代：清

不求闻达不修仙，纵酒高歌亦偶然。一笑身闲无个事，白云深处枕书眠。
山居适兴
作者：王松
朝代：清

颠狂原不合时宜，自别王城乐莫支。妻拙堪为山水伴，书多差喜见闻奇。曲江对镜怜形影，彭泽编诗纪岁时。热血一腔何处洒？且将耕读教豚儿。
山居遣兴
作者：王松
朝代：清

不求名利寸心安，且把诗篇割爱删。案有奇书消白昼，门无俗客只青山。身为清节衣冠后，自爱风流水石间。半世生涯浑是醉，一凭鱼鸟笑痴顽。
山村访友
作者：王松
朝代：清

论文思素友，缓步到芳洲。莺啭烟中柳，人登竹里楼。春山如画霭，夜雨似琴幽。不独忘归去，兼忘杞国忧。
岁暮书怀
作者：王松
朝代：清

门户中衰觉命悭，逆来顺受亦安然。琴因养性非关趣，诗为娱情不在传。斑管转工修野史，锦囊并贮看山钱。可怜无限缠绵意，岁月蹉跎又一年！
归途杂诗
作者：王松
朝代：清

穷栖鸟恋旧巢林，匹马经过动悴吟。千里故山青满目，万堆新骨白伤心。江山惯作犒师牛，遂致舆图尽海头。惟有指峰无恙在，青青不改使人愁。到处听人笑圣清，惟知养士懒论兵。自从明月西沉海，夜夜痴心梦倒行。靖海将军更好生，只须传檄不穷兵。至今鹿耳洋洋水，犹似当时咏政声。天意应怜大海东，陈涛事异恰情同。愧无杜老哀时句，泪洒吟笺似血红。
归途杂诗五首
作者：王松
朝代：清

穷栖鸟恋旧巢林，匹马经过动悴吟；千里故山青满目，万堆新骨白伤心！江山惯作犒师牛，遂致舆图尽海头。惟有指峰无恙在，青青不改使人愁。到处听人笑圣清，惟知养士懒论兵！自从明月西沉海，夜夜痴心梦倒行。靖海将军更好生，只须传檄不穷兵。至今鹿耳洋洋水，犹似当时咏政声。天意应怜大海东，陈涛事异恰情同。愧无杜老哀时句，泪洒吟笺似血红。
归途杂诗五首·其一
作者：王松
朝代：清

穷栖鸟恋旧巢林，匹马经过动悴吟；千里故山青满目，万堆新骨白伤心！
归途杂诗五首·其三
作者：王松
朝代：清

到处听人笑圣清，惟知养士懒论兵！自从明月西沉海，夜夜痴心梦倒行。
归途杂诗五首·其二
作者：王松
朝代：清

江山惯作犒师牛，遂致舆图尽海头。惟有指峰无恙在，青青不改使人愁。
归途杂诗五首·其五
作者：王松
朝代：清

天意应怜大海东，陈涛事异恰情同。愧无杜老哀时句，泪洒吟笺似血红。
归途杂诗五首·其四
作者：王松
朝代：清

靖海将军更好生，只须传檄不穷兵。至今鹿耳洋洋水，犹似当时咏政声。
悼亡室陈孺人五首
作者：王松
朝代：清

满天风雨夜萧萧，愁坐空床叹寂寥。一卷离骚三致意，幽魂渺渺莫能招！啧啧贤声遍里闾，果然论定盖棺馀。最伤心处妆台畔，无复添香伴读书。生前每恐白头吟，一病方知结发心。半载累卿眠食废，更从何处答情深！愿结同心到白头，岂知故剑更难求！可怜碧海青天夜，独卧空房对女牛。中路分离事岂知，那堪举案忆齐眉！伤心月落乌啼夜，正是鳏鱼梦醒时。
悼亡室陈孺人五首·其一
作者：王松
朝代：清

满天风雨夜萧萧，愁坐空床叹寂寥。一卷离骚三致意，幽魂渺渺莫能招！
悼亡室陈孺人五首·其三
作者：王松
朝代：清

生前每恐白头吟，一病方知结发心。半载累卿眠食废，更从何处答情深！
悼亡室陈孺人五首·其二
作者：王松
朝代：清

啧啧贤声遍里闾，果然论定盖棺馀。最伤心处妆台畔，无复添香伴读书。
悼亡室陈孺人五首·其五
作者：王松
朝代：清

中路分离事岂知，那堪举案忆齐眉！伤心月落乌啼夜，正是鳏鱼梦醒时。
悼亡室陈孺人五首·其四
作者：王松
朝代：清

愿结同心到白头，岂知故剑更难求！可怜碧海青天夜，独卧空房对女牛。
感书
作者：王松
朝代：清

伥伥泽畔日吟哦，六十年光一刹那。我愧梁鸿犹赁庑，人传邵子有行窝。安贫差喜恩仇少，养拙还欣阅历多。身后尚留遗憾事，君亲未报总蹉跎。
感作
作者：王松
朝代：清

暮云惨淡正愁侬，有酒难浇块垒胸：迂拙深时招世谤，是非多处结交慵。
感兴
作者：王松
朝代：清

兵火无宁日，沧桑事百端；一身牛马走，大地虎狼蟠；路梗音书断，途穷去住难！数茎华发在，周粟不妨餐。
感兴
作者：王松
朝代：清

和议知非策，瀛东弃可伤！坠天忧不细，筹海患难防！兵燹殃千里，亲朋散四方。故乡归未得，泪眼阅沧桑。
感怀
作者：王松
朝代：清

产破逋犹负，时穷病亦奇。筹家心力瘁，思母梦魂悲。不醉愁难遣，无诗俗莫医。世缘何日卸，辟谷采灵芝。
感怀
作者：王松
朝代：清

满朝泄泄昧先机，误事都归一合肥！天更弃人如敝屣，谁知谋国久宵衣！可怜剜肉医疮拙，其奈甘心听指挥！细读圣明哀痛诏，始知和议未全非。
感愤
作者：王松
朝代：清

初传烽火照辽阳，忽见干戈满故乡！志士虚捐年力壮，诸公深负国恩瀼！浮沉身世空搔首，锦绣江山枉断肠。却笑汉家缘底事，黄金独不赎王嫱？
感述
作者：王松
朝代：清

九州真铸错，万姓尚呼冤。多事难忘世，无才怕受恩。家贫将彻骨，国病愿除根。今日匡时策，休听白面言！
感述
作者：王松
朝代：清

沧海遗民在，真难定去留！四时愁里过，万事死前休。风月嗟肠断，山川对泪流！醉乡堪匿影，莫作杞人忧！
扫墓感作
作者：王松
朝代：清

云山相出没，天气半晴阴。馔献生前嗜，山防日后侵！杖头钱是纸，囊腹句成金。恐惹亡亲恼，坟边不敢吟！
排闷
作者：王松
朝代：清

老天何日息风尘，家国愁人泪满巾。寒瘦如诗因久病，流亡满眼不妨贫。年来破产惟偿债，春至无衣尚宴宾。那管山头猿鹤笑，醉吟暂乐梦中身。中朝将相惯和戎，劫火无端到海东。懒看人情翻羡瞽，怕闻时事不妨聋。酒逢世异偏难醉，诗到途穷转不工。但愿一编常在手，时清敢说老无功。进退自惭百不能，姓名磊落畏人称。壮心已与灰俱冷，好友翻输几可凭。意气横空常看剑，忧愁听雨独挑灯。从今不作红尘梦，聊作山中有发僧。尼山且欲九彝居，况我承先旧有庐。归国能无苏武节，望乡羞答李陵书。不堪困苦同笼鹤，亦厌奔波似磨驴。我信苍天应有眼，城门火岂及池鱼。海疆何日报平安，绝好金瓯更不完。河朔已非唐土地，蛮乡尚有汉衣冠。传抄奏草惊心读，岂料沧桑袖手看。时节一杯难强进，背人独自泪阑干。疆场日蹙想何堪，上下偏安痛剑南。世事已如唐不振，时文犹作晋清谈。心伤麦秀生原苦，眼见瓜分死岂甘。官尚爱钱兵惜命，遗民闻著也深惭。
排闷·其二
作者：王松
朝代：清
体裁：七言律诗

中朝将相惯和戎，劫火无端到海东。懒看人情翻羡瞽，怕闻时事不妨聋。酒逢世异偏难醉，诗到途穷转不工。但愿一编常在手，时清敢说老无功。
排闷·其五
作者：王松
朝代：清
体裁：七言律诗

海疆何日报平安，绝好金瓯更不完。河朔已非唐土地，蛮乡尚有汉衣冠。传抄奏草惊心读，岂料沧桑袖手看。时节一杯难强进，背人独自泪阑干。
排闷·其六
作者：王松
朝代：清
体裁：七言律诗

疆场日蹙想何堪，上下偏安痛剑南。世事已如唐不振，时文犹作晋清谈。心伤麦秀生原苦，眼见瓜分死岂甘。官尚爱钱兵惜命，遗民闻著也深惭。
排闷·其四
作者：王松
朝代：清
体裁：七言律诗

尼山且欲九彝居，况我承先旧有庐。归国能无苏武节，望乡羞答李陵书。不堪困苦同笼鹤，亦厌奔波似磨驴。我信苍天应有眼，城门火岂及池鱼。
排闷六首
作者：王松
朝代：清

老天何日息风尘，家国愁人泪满巾。寒瘦如诗因久病，流亡满眼不妨贫。年来破产惟偿债，春至无衣尚宴宾。那管山头猿鹤笑，醉吟暂乐梦中身。中朝将相惯和戎，劫火无端到海东！懒看人情翻羡瞽，怕闻时事不妨聋。酒逢世异偏难醉，诗到途穷转不工！但愿一编常在手，时清敢说老无功！进退自惭百不能，姓名磊落畏人称。壮心已与灰俱冷，好友翻输几可凭。意气横空常看剑，忧愁听雨独挑灯。从今不作红尘梦，聊作山中有发僧。尼山且欲九彝居，况我承先旧有庐。归国能无苏武节，望乡羞答李陵书！不堪困苦同笼鹤，亦厌奔波似磨驴。我信苍天应有眼，城门火岂及池鱼！海疆何日报平安，绝好金瓯更不完！河朔已非唐土地，蛮乡尚有汉衣冠。传抄奏草惊心读，岂料沧桑袖手看！时节一杯难强进，背人独自泪阑干！疆场日蹙想何堪，上下偏安痛剑南。世事已如唐不振，时文犹作晋清谈。心伤麦秀生原苦，眼见瓜分死岂甘！官尚爱钱兵惜命，遗民闻著也深惭！
排闷六首·其一
作者：王松
朝代：清
体裁：七言律诗

老天何日息风尘，家国愁人泪满巾。寒瘦如诗因久病，流亡满眼不妨贫。年来破产惟偿债，春至无衣尚宴宾。那管山头猿鹤笑，醉吟暂乐梦中身。
排闷六首·其三
作者：王松
朝代：清
体裁：七言律诗

进退自惭百不能，姓名磊落畏人称。壮心已与灰俱冷，好友翻输几可凭。意气横空常看剑，忧愁听雨独挑灯。从今不作红尘梦，聊作山中有发僧。
排闷六首·其二
作者：王松
朝代：清

中朝将相惯和戎，劫火无端到海东！懒看人情翻羡瞽，怕闻时事不妨聋。酒逢世异偏难醉，诗到途穷转不工！但愿一编常在手，时清敢说老无功！
排闷六首·其五
作者：王松
朝代：清

海疆何日报平安，绝好金瓯更不完！河朔已非唐土地，蛮乡尚有汉衣冠。传抄奏草惊心读，岂料沧桑袖手看！时节一杯难强进，背人独自泪阑干！
排闷六首·其六
作者：王松
朝代：清

疆场日蹙想何堪，上下偏安痛剑南。世事已如唐不振，时文犹作晋清谈。心伤麦秀生原苦，眼见瓜分死岂甘！官尚爱钱兵惜命，遗民闻著也深惭！
排闷六首·其四
作者：王松
朝代：清

尼山且欲九彝居，况我承先旧有庐。归国能无苏武节，望乡羞答李陵书！不堪困苦同笼鹤，亦厌奔波似磨驴。我信苍天应有眼，城门火岂及池鱼！
放言
作者：王松
朝代：清

覆蕉寻鹿醒还梦，杯酒幻蛇有若无。蜗角战争空负力，犀心灵透不医愚。云程展处鹏抟翼，月影圆时蚌孕珠。百岁光阴如过客，青丝白发镜中殊。愁如潮落落还长，人被墨磨磨不休。鸡惮为牺先断尾，鱼因贪饵误吞钩。春花总比秋花好，失马翻贻得马忧。莫便临崖空撒手，得收缰处早回头。事兆机先已决疑，何须休咎揲灵蓍。但教台上自隗始，何必芦中与子期。心有心心心印处，月看月月月圆时。和光混俗原非易，不患人知患己知。问天屈子离骚赋，斫地王郎托醉歌。东国圣师西国佛，南山鸟避北山罗。云深易觅还魂草，风劲难兴止水波。受辱不须逃胯下，无双品自引萧何。贫富何须论范石，功名毕竟负韩彭。秋风唧唧虫鸣籁，春日欣欣木向荣。漫笑橐驼传柳子，空教蝴蝶悟庄生。憨痴都是修来福，不了缘钟不了情。
放言·其三
作者：王松
朝代：清
体裁：七言律诗

事兆机先已决疑，何须休咎揲灵蓍。但教台上自隗始，何必芦中与子期。心有心心心印处，月看月月月圆时。和光混俗原非易，不患人知患己知。
放言·其二
作者：王松
朝代：清
体裁：七言律诗

愁如潮落落还长，人被墨磨磨不休。鸡惮为牺先断尾，鱼因贪饵误吞钩。春花总比秋花好，失马翻贻得马忧。莫便临崖空撒手，得收缰处早回头。
放言·其五
作者：王松
朝代：清
体裁：七言律诗

贫富何须论范石，功名毕竟负韩彭。秋风唧唧虫鸣籁，春日欣欣木向荣。漫笑橐驼传柳子，空教蝴蝶悟庄生。憨痴都是修来福，不了缘钟不了情。
放言·其四
作者：王松
朝代：清
体裁：七言律诗

问天屈子离骚赋，斫地王郎托醉歌。东国圣师西国佛，南山鸟避北山罗。云深易觅还魂草，风劲难兴止水波。受辱不须逃胯下，无双品自引萧何。
放言五首
作者：王松
朝代：清

覆蕉寻鹿醒还梦，杯酒幻蛇有若无。蜗角战争空负力，犀心灵透不医愚。云程展处鹏抟翼，月影圆时蚌孕珠。百岁光阴如过客，青丝白发镜中殊。愁如潮落落还长，人被墨磨磨不休。鸡惮为牺先断尾，鱼因贪饵误吞钩。春花总比秋花好，失马翻贻得马忧。莫便临崖空撒手，得收缰处早回头！事兆机先已决疑，何须休咎揲灵蓍！但教台上自隗始，何必芦中与子期！心有心心心印处，月看月月月圆时。和光混俗原非易，不患人知患己知。问天屈子离骚赋，斫地王郎托醉歌。东国圣师西国佛，南山鸟避北山罗。云深易觅还魂草，风劲难兴止水波！受辱不须逃胯下，无双品自引萧何。贫富何须论范、石，功名毕竟负韩、彭！秋风唧唧虫鸣籁，春日欣欣木向荣！漫笑橐驼传柳子，空教蝴蝶悟庄生！憨痴都是修来福，不了缘钟不了情。
放言五首·其一
作者：王松
朝代：清

覆蕉寻鹿醒还梦，杯酒幻蛇有若无。蜗角战争空负力，犀心灵透不医愚。云程展处鹏抟翼，月影圆时蚌孕珠。百岁光阴如过客，青丝白发镜中殊。
放言五首·其三
作者：王松
朝代：清

事兆机先已决疑，何须休咎揲灵蓍！但教台上自隗始，何必芦中与子期！心有心心心印处，月看月月月圆时。和光混俗原非易，不患人知患己知。
放言五首·其二
作者：王松
朝代：清

愁如潮落落还长，人被墨磨磨不休。鸡惮为牺先断尾，鱼因贪饵误吞钩。春花总比秋花好，失马翻贻得马忧。莫便临崖空撒手，得收缰处早回头！
放言五首·其五
作者：王松
朝代：清

贫富何须论范、石，功名毕竟负韩、彭！秋风唧唧虫鸣籁，春日欣欣木向荣！漫笑橐驼传柳子，空教蝴蝶悟庄生！憨痴都是修来福，不了缘钟不了情。
放言五首·其四
作者：王松
朝代：清

问天屈子离骚赋，斫地王郎托醉歌。东国圣师西国佛，南山鸟避北山罗。云深易觅还魂草，风劲难兴止水波！受辱不须逃胯下，无双品自引萧何。
春日山居
作者：王松
朝代：清

门前又见柳青青，手选花枝称胆瓶。寂寞山栖终不厌，凄凉时事岂堪听！馀生只可耽诗酒，纵死何须乞志铭！惟有思亲心尚在，为资冥福写「金经。」
春日山居
作者：王松
朝代：清
体裁：七言律诗

门前又见柳青青，手选花枝称胆瓶。寂寞山栖终不厌，凄凉时事岂堪听！馀生只可耽诗酒，纵死何须乞志铭！惟有思亲心尚在，为资冥福写「金经」。
春日郊行即事
作者：王松
朝代：清

夜雨红墙杏，春风绿涧萍。看花惊节序，听鸟卜阴晴。犬喜随人出，妇勤背子耕。愧余无一事，日日看山行。
春日闲居
作者：王松
朝代：清

肥遁兼全宠辱身，香炉茶椀足怡神。不才愿作池中物，得意羞看世上人！杜老奇愁吟苦竹，放翁异梦靖边尘。举头怕见青青柳，抱膝长吟又一春！
春日闲居
作者：王松
朝代：清
体裁：七言律诗

肥遁兼全宠辱身，香炉茶碗足怡神。不才愿作池中物，得意羞看世上人！杜老奇愁吟苦竹，放翁异梦靖边尘。举头怕见青青柳，抱膝长吟又一春！
春日闲居
作者：王松
朝代：清

过却春光懒出门，岂因富贵放金樽！事贪了彻从头问，书怕遗忘信手翻。冷煖人情当自立，崎岖世道不堪言！平生家国惭无补，心迹知谁肯见原！
晚泊海坛
作者：王松
朝代：清

傍晚孤舟泊，近乡喜欲狂。海门晴亦雨，沙屿夜疑霜。桑柘遭兵废，钱刀替贼藏。得归苏属国，暂厄复何妨。
晚过四湖庄
作者：王松
朝代：清

群山缥缈意闲闲，风景依稀俗累删。荷笠野翁驱犊返，携筐村女采茶还；断云过岭吠黄犬，落日照波飞白鹇。争奈未曾离别惯，归心急处水潺潺。
暮春书感
作者：王松
朝代：清

九十韶光转眼过，一编补读慰蹉跎。心虚似竹狂言少，事乱如麻幻梦多。爱客也知输北海，耽吟敢道学东坡！凭栏偶听伤春曲，那不教人唤奈何！
有感
作者：王松
朝代：清

门户中衰暗自伤，调停骨肉费思量；医家每苦无良药，免俗殊难出妙方。世事十年双泪眼，人情一日九回肠！编篱插棘慇勤护，为爱黄花晚节香。
有感
作者：王松
朝代：清

阅历尘寰又几秋，无端歌哭若羁囚。逍遥输与笼中鸟，眠食如何得自由。
杂感
作者：王松
朝代：清

传说中原事，群雄约叩关。人犹谋仕宦，谁肯念痌瘝！家国愁如海，朝廷债似山！泪盈襟袖湿，不是酒痕斑！
杂感二首
作者：王松
朝代：清

互市纷纷海禁开，于今时局更堪哀！书中每有同心事，朝右偏无济世才！遣闷烹茶烧落叶，消闲看竹破新苔。近来眠食多忘却，不独人间百念灰。今是昨非悔已迟，穷途甘受少年欺。事经过后方知错，诗未删前不觉疵。居士四休常自适，季仁三愿任人嗤！朝朝睡到黄粱熟，懒看儿童乐岁时。
杂感二首·其一
作者：王松
朝代：清

互市纷纷海禁开，于今时局更堪哀！书中每有同心事，朝右偏无济世才！遣闷烹茶烧落叶，消闲看竹破新苔。近来眠食多忘却，不独人间百念灰。
杂感二首·其二
作者：王松
朝代：清

今是昨非悔已迟，穷途甘受少年欺。事经过后方知错，诗未删前不觉疵。居士四休常自适，季仁三愿任人嗤！朝朝睡到黄粱熟，懒看儿童乐岁时。
村夜偶作
作者：王松
朝代：清

黄昏家宴后，月色满长林。扫石留花影，推窗纳鸟音。山遥如墨画，水韵不弦琴。小婢知人意，烹茶助苦吟。
村居书兴
作者：王松
朝代：清

乍采篱东菊，俄看岭上梅；哀时身渐弱，愁夜眼长开。泉石閒无事，功名愧不才！雨云易翻覆，只合学敲推。
村居书怀
作者：王松
朝代：清

敢道栖迟为寿萱，自甘身老郭西村。修篁趁水环茅屋，怪石如山俯菜园。著句不剿先辈说，温书如对故人言。地偏尽日无车马，高卧何须昼闭门。
村居偶得
作者：王松
朝代：清

此境清心目，重来路恐迷。水明平野阔，云压众山低；鹅鸭浮蒲渚，牛羊卧柳堤。村居风俗古，疑是武陵溪！
村居偶成
作者：王松
朝代：清

忆昔髫龄乐岁时，俄惊两鬓已成丝！花间偃息看新报，月下推敲理旧诗；一世念惟家国重，半生愚任道途欺。年来领略林泉趣，万事除非醉不辞。
村居即事
作者：王松
朝代：清

林下埋头倦送迎，偶闻时事也堪惊；朝多安石更新法，世少汾阳复旧京！恋岫云无争出意，在山泉有不平鸣。何须更羡功名贵，「诗话」新编两卷成。
极望
作者：王松
朝代：清

极望空明净四围，閒来选石坐苔矶。远云连水疑无动，高鸟乘空似不飞。一发中原穷海没，千程衔尾晚帆归。我行未已知何世，濯足长流怅落晖。
枕上作
作者：王松
朝代：清

不寐怀前事，无才处草茅。恕凭奴婢慢，愚惹友朋嘲。道味闲中得，情怀病里抛。诗成难妥帖，伏枕且推敲。
桃园阻雨
作者：王松
朝代：清

常恐归期缓，何堪阻去程。雨随风骤至，云与月争行。壁上孤灯淡，空中万马鸣。故乡心滴碎，窗外破蕉声。
步瑶京族弟「书感」元韵
作者：王松
朝代：清

登高宋玉独悲秋，世事徒烦作杞忧！自昔安危频北望，于今治乱付东流！问天屈子难埋恨，斫地王郎且寄愁。争奈姓名收不得，近来无计避公侯！
海上望台湾
作者：王松
朝代：清

如此江山坐付人，陋他肉食善谋身；乘桴何用频回首，懒学长沙论「过秦。」
海上望台湾
作者：王松
朝代：清
体裁：七言绝句

如此江山坐付人，陋他肉食善谋身；乘桴何用频回首，懒学长沙论「过秦」。
消夏词
作者：王松
朝代：清

南向轩窗一一开，修篁左右水潆洄；招凉不用频挥扇，自有薰风入座来。
淡江泛舟
作者：王松
朝代：清

一叶扁舟万念删，无风波处享清闲。钓竿虚插篷窗外，醉读「黄庭」倦看山。
渔溪客店题壁
作者：王松
朝代：清

客怀难借酒销磨，枕上凄凉听雁过。梓里烽烟家在否，竹窗风雨夜如何。杜陵归国心犹咽，王粲登楼感更多。痴想妻儿同辟谷，忍饥高唱采薇歌。
游五指峰下
作者：王松
朝代：清

水尽山穷处，聊停下泽车。峰高人如豆，树远鹭疑花；怪石临崖虎，垂藤饮涧蛇。兹游太奇绝，不禁向人誇。
游潜园吊林雪村方伯
作者：王松
朝代：清
体裁：七言律诗

一代义声震四方，独从台榭望馀光。有情梧树祗留影，无主梅花空自香。供养文人怀此老，收藏图史望贤郎。不堪竟读「南征咏」，林下泉声咽夕阳。
游潜园吊林雪村方伯
作者：王松
朝代：清

一代义声震四方，独从台榭望馀光。有情梧树祗留影，无主梅花空自香。供养文人怀此老，收藏图史望贤郎。不堪竟读「南征咏，」林下泉声咽夕阳。
独酌偶成
作者：王松
朝代：清

收拾千秋业，卧游五岳图。书空呼负负，痴坐说无无；交懒妻为友，事烦子作奴。满庭花劝饮，莫惜典衣沽！
留题剑潭寺
作者：王松
朝代：清

自笑烟霞癖，春秋客异乡。随身双蜡屐，呈佛一奚囊。临水山如笑，栖云石亦香。不愁归日缓，正值菊花觞。
病起偶得书示奎儿
作者：王松
朝代：清

病来鹤骨笑支离，叟本支离不用医。秃柳风凄垂老别，寒桃雨泣少年嫠。无情岁月消歌哭，有路云山入梦思。身后浮名聊自惜，深杯酌我且教儿。
登台北城楼感题
作者：王松
朝代：清

干戈况复阻归舟，满地哀鸿更倦游。今日英雄齐洒泪，岂惟王粲独登楼！
登城东楼
作者：王松
朝代：清

登陴望阙叹拳空，时事浮云大海东。绕郭溪声秋雨后，满楼山色夕阳中。移家人困搬姜鼠，守土民愚负蝂虫。一片热肠双冷眼，愁来只合问苍穹！
秋日偶成
作者：王松
朝代：清

漫天风雨撼枫林，百感茫茫搅寸心。对镜悲同笼鹤瘦，擘笺聊和砌虫吟。陶公心醉黄花酒，杜老悲添白帝砧！一抹残阳芦渚外，不胜时事叹浮沉！
秋雨怀人
作者：王松
朝代：清

捲幕祛残暑，苔花绿满庭。松烟浮墨海，梧雨滴琴星。饮谷猿悬涧，衔芦雁聚汀。所思长不见，天际觉鸿冥。
穷愁
作者：王松
朝代：清

萍踪自昔寄瀛东，一旦流离世业空。痛饮怕知今日事，狂吟渐觉近来工。折磨志比三烧玉，阅历身如百鍊铜。欲赋沧桑难下笔，穷愁敢拟杜陵翁！
纵笔
作者：王松
朝代：清

万叠青山一鸟吟，三竿红日百花深；左图右史邀中酒，明月清风伴抚琴。
绝命词
作者：王松
朝代：清

苦海浮沉七十秋，今朝撒手御风游。不堪回首尘寰事，万苦千辛一恸休。
自题「内渡日记」
作者：王松
朝代：清

闷极聊涂抹，行间半泪痕。避兵归故国，遇贼滞孤村！转得名山胜，难忘好友恩！朅来思痛定，把卷倍销魂。
草堂小集偶作
作者：王松
朝代：清

酬应忘迎送，原知礼数虚。家贫偏结客，屋小喜藏书。壮岁因诗瘦，忧时借酒除。自惭居士俗，冠盖集茅庐。
菽师函督檀社诗选题辞兼呈释瑞于陈延谦胡训魁诸同调
作者：王松
朝代：清

谁从荒外振唐音，一卷移情海上琴。禅榻茶烟销热瘴，青枫黑塞寄遐心。偶然韵事留檀榭，自有玄谈继竹林。浮洗蛮风椰橡气，天涯苔绿结同岑。
请缨
作者：王松
朝代：清

请缨无路痛何如，且读人间有用书。莫笑朝端多肉食，求才从不到茅庐。
赠家瑶京弟
作者：王松
朝代：清

人文两足慰相思，一刻迟过数度催。万事输君缘有母，半生爱我只因诗。才华恰是荒年谷，倾倒真如向日葵。深愿来生作兄弟，老天可许再追随？
赠李少庵君
作者：王松
朝代：清

词章今世成何用，风雅如君始可谈。气蔼芝兰人入座，心清水月佛同龛。百年史迹归尘莽，廿载诗工辨苦甘。健手扶轮推后起，光芒永夕望东南。
赠白石新太郎
作者：王松
朝代：清

夫子东瀛秀，相逢一笑中。投囊诗压白，把盏烛摇红；情重联今雨，交真有古风。南游阴德厚，年久更思公。
过北郭园赠郑香谷主政
作者：王松
朝代：清

重来北郭吟诗社，已过东篱采菊期；冠盖丛中容野服，果然好客郑当时！
过张山人
作者：王松
朝代：清

经乱良朋少，寻君一慰情。后游同隔世，兹会若前生！鸡犬怜遭劫，妻孥述避兵。天心如悔祸，犹及看春耕。
过板桥有感
作者：王松
朝代：清

群峰万壑挹康庄，瘦竹疏梅绕画堂。如此园林甘弃置，可知铁石是心肠。
过隙雅庄感作
作者：王松
朝代：清

消忧聊备看山钱，不到溪村未一年。访旧惊闻人半鬼，避兵忍见宅为田！入云远岫春生雨，积水方塘晚吐烟。恰恐浮生真似梦，将归莫笑更流连！
述怀
作者：王松
朝代：清

我本田间一老农，怕提旧事话康雍！何乡可葬烟霞骨，有酒难浇块垒胸。忧患转疑因识字，笑啼不敢若为容！倘非桑梓真堪恋，一叶扁舟去绝踪。
送叶寿亭广文回原籍
作者：王松
朝代：清

送别寻常已可悲，况逢世乱倍凄其！但惭今日回无力，休说他年会有期！鸟亦笑人行不得，花如恋主放偏迟。羌胡杂处关无阻，此事当年已逆知。
送蔡伯毅先生挈眷渡华
作者：王松
朝代：清

扶桑濯足已多年，忽梦乘槎到日边。慰母昔闻毛义檄，赠君今授绕朝鞭。河山感慨新亭泪，风雨凄凉宝剑篇。翘首嵩云天万里，归秦梅鹤举家仙。公义私情两不偏，分明去就事争传。未忘宗悫乘风志，犹忆兰成射策年。北望中原悲逐鹿，西瞻浪泊感飞鸢。虬髯肯向扶馀老，棋弈长安一著先。
送郑毓臣广文之厦门次梁子嘉大令韵
作者：王松
朝代：清

东海观潮缆乍收，乘桴又作鹭江游。纵难苏、李同回汉，共信夷、齐不事周！诗酒未能闲一日，姓名已自定千秋。故乡风月无人管，早赋归欤莫滞留！
适兴
作者：王松
朝代：清

人閒境静道心生，日掩柴门废送迎。竹影上墙如墨画，泉声到枕当琴鸣。谁知汎爱为身累，始信无求得梦清。触目不须轻感慨，耕桑也是答升平。
遣兴
作者：王松
朝代：清

东南半壁绝通津，那有桃源可避秦！厌世几如都散汉，忧时曾作太平民！干戈劫外清修验，石火光中往迹陈。极目山形犹拱北，且收忠骨满江滨。
遣怀
作者：王松
朝代：清

岁月书无著，穷愁泪暗弹。一身轮疾病，八口耐饥寒；我本谋生拙，天教到死闲。如何尘世上，难得是平安？
遣怀
作者：王松
朝代：清

自从读礼废吟诗，岂为穷愁下笔迟？书好总难胜酒力，妻贤终不及亲慈！秋风落木空肠断，夜雨孤灯每泪垂。输与林乌能反哺，报恩无日有馀悲。
遣悲怀
作者：王松
朝代：清

孤枕凄凉夜，空房坐到明。刚柔知我性，委曲体人情。后会期来世，佳期尽此生。鼓盆难作达，肠断绕床行。謦欬似闻声，依稀梦不明。肺肝思可见，面目画难成。戚族称贤妇，碑铭仗友生。山邱悲寂寞，拭泪望佳城。谆嘱弥留际，遗赀纳小星。恐郎身复病，累妾目难瞑。怕过伤心地，为延得道僧。营斋发宏愿，绣佛写金经。永诀似先知，亲朋一一辞。檀郎交慧婢，寡嫂托娇儿。体弱休贪酒，时衰合废诗。伤情荀奉倩，那不倍凄其。枉作儒家妇，诔词愧少文。有知应鉴我，何事不思君。儿女遗婚嫁，姑嫜奉晓昏。承欢翻羡汝，怅望海东云。
遣悲怀·其一
作者：王松
朝代：清

孤枕凄凉夜，空房坐到明。刚柔知我性，委曲体人情。后会期来世，佳期尽此生。鼓盆难作达，肠断绕床行。
遣悲怀·其三
作者：王松
朝代：清

谆嘱弥留际，遗赀纳小星。恐郎身复病，累妾目难瞑。怕过伤心地，为延得道僧。营斋发宏愿，绣佛写金经。
遣悲怀·其二
作者：王松
朝代：清

謦欬似闻声，依稀梦不明。肺肝思可见，面目画难成。戚族称贤妇，碑铭仗友生。山邱悲寂寞，拭泪望佳城。
遣悲怀·其五
作者：王松
朝代：清

枉作儒家妇，诔词愧少文。有知应鉴我，何事不思君。儿女遗婚嫁，姑嫜奉晓昏。承欢翻羡汝，怅望海东云。
遣悲怀·其四
作者：王松
朝代：清

永诀似先知，亲朋一一辞。檀郎交慧婢，寡嫂托娇儿。体弱休贪酒，时衰合废诗。伤情荀奉倩，那不倍凄其。
遣愁
作者：王松
朝代：清

欲遣愁魔去，吟毫信手拈。衣因沽酒典，债为买书添。云献岫当户，月推花入帘：赏心皆乐事，幽僻亦何嫌！
遣闷
作者：王松
朝代：清

深宵长太息，似作不平鸣。晓泪花争落，春愁草怒生；时君劳北顾，上相辱东行！剩有村儒在，相逢话太平。
避乱
作者：王松
朝代：清

不求闻达祗山林，荒尽田园又废吟；避俗恨无千日酒，著书枉用一生心；百年文物悲涂地，几姓江山兆采金！畏域愁城朝夕困，那禁霜雪鬓边侵！
避乱喜晤吴水田广文、李子学少尉
作者：王松
朝代：清

蒿目时艰欲问天，朝廷忧国更无贤！不图吾辈谈灯下，遍唤儿曹拜榻前。陵谷变迁伤此日，门庭衰落感中年！须知去住关名节，莫让他人早著鞭！
郑香谷主政挽词八首
作者：王松
朝代：清

考终富寿复何悲，枨触生平有挽词。今世酬恩偏觉负，来生识面莫教迟！五千道德仙心古，八百孤寒客泪垂。老我底须愁永诀，九京聚首不多时！百年门第乡贤后，邹鲁流风在海滨。松菊南朝称逸士，沧桑东岛剩孤臣。园中水木清晖满，簿上金兰臭味真。我恸梓乡人物谢，不徒交谊一沾巾。指囷赠麦寻常事，卜式输边惠在民。旱潦田园完赋早，春秋祠墓鞠躬亲。平原肝胆谁知我，洛社须眉已古人！不待盖棺方论定，一生言行合书绅。过从晨夕廿馀年，城郭人民几变迁！种德如公宜上寿，埋愁似我愿长眠！及身早定千秋业，入梦难图一面缘！通德门中无恶客，好将此语慰黄泉。抚今追昔感何如，劫后偷生十载馀！不速欣逢花雪月，相思怕见画诗书。琴弦寂寞悲中散，砚席凄凉怅左虚！自顾鲰生庸福薄，归来弹铗已无鱼！得闲便入郑公乡，交到形骸彼此忘。伤逝已枯双热泪，述哀难状九回肠。一樽谁为浇诗块，万感无端扰酒狂。老圃剧怜香晚节，女贞枝上月如霜。偏远堂联带草堂，书声依旧水西东。遗文检点犹前日，轶事流传总古风。一饭未忘家国事，百年早悟电沤空！仙龛海上同归去，金母停鸾待木公。鹤亡琴碎恨悠悠，肠断山阳一笛秋！吟社逢人劳说项，穷途知己愧依刘。兕觥人罢跻堂祝，鸠杖谁陪绕郭游？今日西州门外路，山丘华屋不胜愁！
郑香谷主政挽词八首·其一
作者：王松
朝代：清

考终富寿复何悲，枨触生平有挽词。今世酬恩偏觉负，来生识面莫教迟！五千道德仙心古，八百孤寒客泪垂。老我底须愁永诀，九京聚首不多时！
郑香谷主政挽词八首·其七
作者：王松
朝代：清

偏远堂联带草堂，书声依旧水西东。遗文检点犹前日，轶事流传总古风。一饭未忘家国事，百年早悟电沤空！仙龛海上同归去，金母停鸾待木公。
郑香谷主政挽词八首·其三
作者：王松
朝代：清

指囷赠麦寻常事，卜式输边惠在民。旱潦田园完赋早，春秋祠墓鞠躬亲。平原肝胆谁知我，洛社须眉已古人！不待盖棺方论定，一生言行合书绅。
郑香谷主政挽词八首·其二
作者：王松
朝代：清

百年门第乡贤后，邹鲁流风在海滨。松菊南朝称逸士，沧桑东岛剩孤臣。园中水木清晖满，簿上金兰臭味真。我恸梓乡人物谢，不徒交谊一沾巾。
郑香谷主政挽词八首·其五
作者：王松
朝代：清

抚今追昔感何如，劫后偷生十载馀！不速欣逢花雪月，相思怕见画诗书。琴弦寂寞悲中散，砚席凄凉怅左虚！自顾鲰生庸福薄，归来弹铗已无鱼！
郑香谷主政挽词八首·其八
作者：王松
朝代：清

鹤亡琴碎恨悠悠，肠断山阳一笛秋！吟社逢人劳说项，穷途知己愧依刘。兕觥人罢跻堂祝，鸠杖谁陪绕郭游？今日西州门外路，山丘华屋不胜愁！
郑香谷主政挽词八首·其六
作者：王松
朝代：清

得闲便入郑公乡，交到形骸彼此忘。伤逝已枯双热泪，述哀难状九回肠。一樽谁为浇诗块，万感无端扰酒狂。老圃剧怜香晚节，女贞枝上月如霜。
郑香谷主政挽词八首·其四
作者：王松
朝代：清

过从晨夕廿馀年，城郭人民几变迁！种德如公宜上寿，埋愁似我愿长眠！及身早定千秋业，入梦难图一面缘！通德门中无恶客，好将此语慰黄泉。
酬家箴盘见赠元韵
作者：王松
朝代：清

交情久隔暮天云，不意寒宗更有君！觅句独能参上乘，著书犹幸未全焚。匡时恨不逢黄石，避世何嫌卧白云！从此与君坚雅约，闲中对酒论诗文。如此江山易怆神，干戈劫外寄闲身。尘中难得三生契，壁上看来一局新；深愧无才难报国，偷吟有句半伤春。飞觞笑为林泉贺，著个书生作主人。
酬家箴盘见赠元韵·其一
作者：王松
朝代：清

交情久隔暮天云，不意寒宗更有君！觅句独能参上乘，著书犹幸未全焚。匡时恨不逢黄石，避世何嫌卧白云！从此与君坚雅约，闲中对酒论诗文。
酬家箴盘见赠元韵·其二
作者：王松
朝代：清

如此江山易怆神，干戈劫外寄闲身。尘中难得三生契，壁上看来一局新；深愧无才难报国，偷吟有句半伤春。飞觞笑为林泉贺，著个书生作主人。
醉吟
作者：王松
朝代：清

狂夫有心病，非酒莫能医。恰喜酒肯赊，时时一中之；醉中言喃喃，往事杂新词。亲旧笑避席，妻子苦相规。谓此是狂药，乐此欲何为？且非摄生道，兼讪富贵迟！我方入醉乡，适此大兵追；奋舌与之战，贤于用偏师。富贵不识字，岂如贫有诗；长寿无气节，不若夭为宜！醉吟有深意，此外听天施。
闲中写兴
作者：王松
朝代：清

闲中多雅趣，日涉小溪滨。骨为吟诗瘦，家因买酒贫。性情山水近，踪迹鸟鱼亲。枉费天生我，无才作逸民！
闲居书怀
作者：王松
朝代：清

消闲频觅句，无客懒开觞。愁逐春风起，眠随夜雨长。摘花薰小种，点易炷沉香。多谢公卿意，功名事久忘！
闲游晚归口占
作者：王松
朝代：清

行行将入郭，树下暂停鞭。远岫藏春雨，平田起暮烟。无求安我拙，所到有人缘。莫笑游赀尽，看囊尚一钱。
闽南途中口占
作者：王松
朝代：清

客睡何曾一夜成，桥霜店月趁行程。凭谁借得图经看，过眼溪山尽识名。停云落月不胜悲，文酒流连尚梦思。应有故人从此过，沿途墙柱且题诗。才脱鲸氛遇绿林，客囊羞涩尚高吟。枫亭驿里饥肠转，饱啖荔枝当点心。问遍邮程问鸟名，异乡人语听难明。先型古迹流连久，恼煞舆夫强促行。
除夕书怀
作者：王松
朝代：清

酒脯今宵列绮筵，祭诗醉灶不遑眠。亲朋索写宜春帖，儿女争求压岁钱。痛饮每贻邻里笑，浪吟偏惹姓名传。回头顿觉前非悟，明日吾生又一年！
题松鹤立轴为李适园君双寿而作
作者：王松
朝代：清

千年古鹤万年松，松性坚贞鹤性慵。缑岭漫随王子驾，秦碑肯署大夫封。高风已入冰弦谱，清唳如听野寺钟。寿相自宜兼福相，双修人见老犹龙。
题洪逸雅茂才墨兰
作者：王松
朝代：清

一瓣心香属所南，遗民心事更何堪！泪痕墨沈潇湘雨，风叶露根花两三。
题潘兰史徵士乘舟图
作者：王松
朝代：清

芰荷香里开明镜，杨柳阴中傍画桡。更貌风鬟相对座，新词写就付吹箫。
题画四首 其一 断雁
作者：王松
朝代：清

数点横天唳暮云，江南江北感离群。看来字缺银钩断，咄咄书空怕见君！
题画四首 其三 病马
作者：王松
朝代：清

骨瘦毛焦力不支，未逢伯乐懒骄嘶。怜他伏枥心千里，也似英雄失意时！
题画四首 其二 新鸦
作者：王松
朝代：清

孤村流水夕阳西，接饭鸦雏屋角啼。恨未雄飞酬反哺，上林何日一枝栖？
题画四首 其四 老牛
作者：王松
朝代：清

桃林舐犊怕鞭春，回首斜阳叹苦辛。半世泥犁心力尽，岂知问喘更无人！
题画四首·断雁
作者：王松
朝代：清

数点横天唳暮云，江南江北感离群。看来字缺银钩断，咄咄书空怕见君！孤村流水夕阳西，接饭鸦雏屋角啼。恨未雄飞酬反哺，上林何日一枝栖？骨瘦毛焦力不支，未逢伯乐懒骄嘶。怜他伏枥心千里，也似英雄失意时！桃林舐犊怕鞭春，回首斜阳叹苦辛。半世泥犁心力尽，岂知问喘更无人！
高楼晚眺
作者：王松
朝代：清

登楼吟望久，栏朽叹无依！天地来秋色，河山吊夕晖。樵歌空谷答，牧笛小村归。不尽悲愁意，令人仰采薇。
海坍谣
作者：王枟
朝代：清

五月十五东风起，我向海边看海水。边民为我诉颠连，我为边民嗟干止。茅篱咫尺是苍茫，朝宗万派雄如驶。一潮一汐往来间，日侵月削诚无已。谁云沧海复桑田，但见桑田沈海底。忆自熙朝十九年，豁赋除田千万矣。只今坍有廿余年，庐舍丘墟安可纪。按籍施弓不易求，田形丘势难比拟。就中岂无半亩禾，勤农拌此供波靡。一闻履亩勘真荒，须臾无计图迁徒。沿海残区欲揠苗，刈此木棉成荒鄙。冀得豁除尺寸区，以为风涛之一抵。嗟哉鉴及此情形，温言化导何必尔。方今圣主恤民艰，岁蠲正赋真沦髓。九牛安用此一毛，太仓一粟终何裨。从来有土此有财，无土将焉宁妇子。额赋岂能问水滨，劝稼何由施耘耔。不与海水争旦夕，难为穷壤图倍蓰。潮泥暂退且施弓，真荒真熟胥可指。归来傍晚宿山间，山人为我话桑梓。此间一碑近百年，昔日离海三十里。于今试看几何程，可知坍势从何底。君不见吴淞城外旧城斜，半在泥中半在沙。此是东南一故垒，昔年烟火尽芦花。
一棹
作者：王柏心
朝代：清

军中公宴罢衔杯，渺渺春波一棹回。芜约远青浮陇合，柳摇晴绿过江来。披衣扪虱仍归隐，炙輠雕龙肯斗才。却望乡山遥在眼，蓬门初报百花开。
丛台行
作者：王柏心
朝代：清

邯郸古道黄蒿没，老狐夜啸丛台月。家家儿女解弹筝，此地由来歌舞窟。北枕滹沱南倚漳，建国山东赵最强。襄主宝符终取代，武灵胡服遂开疆。私门渐盛公家逼，豪举堂前惟食客。穷巷犹多毛薛才，美人半在平原宅。著书谁惜老虞卿，好事空谈赵括兵。乍许直关通上党，已闻锐士尽长平。英风独激鲁连子，攘袂不辞蹈海死。终凭寸舌却秦军，胜也安知天下士。浊世翩翩未绝伦，公子殊惭谋国臣。莫向赵州更浇酒，买丝当绣信陵君。
偕渔叟过江城别墅留题
作者：王柏心
朝代：清
体裁：七言律诗

高楼鹤化杳难攀，游墅新开石磴间。乱定江山凭堞壮，天晴花柳送春还。空嗟射猎将军老，但许围棋太傅閒。谷口商岩随处是，何须高蹈出尘寰？
夷陵立秋
作者：王柏心
朝代：清

山城犹未散炎蒸，坐看中宵转玉绳。天上捷书传北极，人间秋色下西陵。漫游江海成长往，垂老乾坤喜中兴。翘首金风动阊阖，鹪鹩终不羡溟鹏。
平谷山庄歌为寄云赋
作者：王柏心
朝代：清

青松吹风岩壑深，舍南舍北流泉音。生平涉想目未历，杳然已到盘山阴。盘山万叠接天起，谷口白云飞不止。千峰忽断横渔梁，日日云飞化春水。小桃临水红欲然，溪柳含稊摇野烟。波光尽处带远绿，遥见万顷桑麻田。渔人得鲤唤沽酒，叱犊芳原尽农叟。山川如此真桃源，此境世间安得有。玉堂神仙衣绣衣，年年梦向盘山归。盘山旧庄在平谷，春猿长吟秋鹤飞。粉墨到眼看不厌，可惜止向图中见。领取宰相当十年，邺侯岂可名山恋。吾曹自是山林人，祇合归从郑子真。布袜青鞋办已久，草堂无待《北山文》。
张军门歌
作者：王柏心
朝代：清

登坛者谁先溃奔，战死独有张军门。军门奋迹起群盗，能以赤心酬主恩。桂林侍御精鉴裁，川西老将能用才。朝为偏裨暮作帅，少年拔起当河魁。张家黑帜威名壮，骁贼见之魂魄丧。单骑亲突万军中，火箭横飞接马上。力复江淮数十城，全吴不睹烽燧惊。下令恤民专杀贼，壶浆夹道皆欢声。去年建策修长围，壕堑三重断走飞。槛中穷兽日夜泣，翘足可展犁巢威。苍鹰奋击不受绁，骏马脱衔疾电掣。阃外进退孰专决，坐恨庸才制雄杰。奔星去秋犯斗牛，春雪寒飞三尺厚。坏云如山宵压营，军门裹创剑在手。格斗未已俄丧躯，雄师十万骨亦枯。岂惟精锐饱豺吻，天柱长城今则无。吁嗟乎！国家罗致文武士，奇才翻自绿林起。天生忠孝好男儿，不遣功成先战死。白门悲风夜不止。怒激江涛喷海水。
漫兴
作者：王柏心
朝代：清

江上秋行尽，愁心向落晖。岁丰农转病，兵久捷何稀。燠候无凋叶，暄阳未授衣。天心宽肃杀，安可测玄机。猰貐狂难制，吹唇沸地来。烽连贾傅宅，矢集定王台。尚遣游魂骋，徒闻爨骨哀。六旬围不解，谁抉阵云开。仗节专征讨，连营授指麾。封侯原自易，报主不应迟。屡蹈多方误，频闻左次师。明明诛赏在，皇断岂能移。山泽多亡命，纷然劫库兵。鹰鹯无搏击，蛇虎遂纵横。吏道犹多杂，征徭或未平。愿求龚渤海，尽化盗为氓。寇乱何时息，人才此日艰。干戈悲老至，江海愧身间。北极尊长拱，东溟势尽环。凶渠须自缚，万一贷苗顽。
漫兴·其一
作者：王柏心
朝代：清

江上秋行尽，愁心向落晖。岁丰农转病，兵久捷何稀。燠候无凋叶，暄阳未授衣。天心宽肃杀，安可测玄机。
漫兴·其三
作者：王柏心
朝代：清

仗节专征讨，连营授指麾。封侯原自易，报主不应迟。屡蹈多方误，频闻左次师。明明诛赏在，皇断岂能移。
漫兴·其二
作者：王柏心
朝代：清

猰貐狂难制，吹唇沸地来。烽连贾傅宅，矢集定王台。尚遣游魂骋，徒闻爨骨哀。六旬围不解，谁抉阵云开。
漫兴·其五
作者：王柏心
朝代：清

寇乱何时息，人才此日艰。干戈悲老至，江海愧身间。北极尊长拱，东溟势尽环。凶渠须自缚，万一贷苗顽。
漫兴·其四
作者：王柏心
朝代：清

山泽多亡命，纷然劫库兵。鹰鹯无搏击，蛇虎遂纵横。吏道犹多杂，征徭或未平。愿求龚渤海，尽化盗为氓。
登六盘山作歌
作者：王柏心
朝代：清

今之瓦亭古萧关，陇山丛错高插天。迤北直趋朔方郡，汉唐师出由其间。迤南六盘势尤雄，卓然踞地朝群峰。俯窥金城扼天水，矫若八翼排长风。当时问道轩辕回，秦皇汉武夸雄才。六飞登山并骋望，昔之旌旗安在哉！连峰积雪照天白，鸟飞荡荡不敢越，秦川东望空茫然。但闻陇头流水声呜咽，使人对此肠断绝。有元之世南道通，从此径达河湟中。国朝因之遂不改，悬军万里收青海。尔来防边诸健儿，驰驱峻阪如坦夷。边郡转饷岁不绝，名王共入时有之。传车骆驿悉经此，嵯峨长作西藩篱。书生有笔徒纵横，抵掌未勒燕然铭。愿假崆峒一片石，上为国家颂威德。传之三十六属国，率尔梯航万世无终极。
舟望黄鹤楼，时重建甫落成·其一
作者：王柏心
朝代：清
体裁：七言律诗

高楼拔起倏崔嵬，杰构重收杞梓材。平楚江山随镜涌，中天阑槛倚云开。三沦凶窟悲焦土，百战湘军挺异才。城郭人民还似昔，故应黄鹤再归来。
舟望黄鹤楼，时重建甫落成·其二
作者：王柏心
朝代：清
体裁：七言律诗

山城秋色俯苍茫，天堑依然带楚疆。自是清时销战伐，可无雄略固金汤。丹梯迥拓风云气，朱拱森垂翼轸芒。欲倚危阑愁极目，浮天何策靖怀襄？
苦雨散愁
作者：王柏心
朝代：清

今年芳信滞林端，寂寂山园意少欢。黄鸟隔篱窥径湿，白鸥将雨送春寒。坐销清昼翻书倦，起抉浮云拔剑看。自酌芳樽留客住，风波湖上放船难。
谒胡文忠公祠
作者：王柏心
朝代：清
体裁：五言律诗

碑并羊开府，祠同葛武乡。风云仍壁垒，江汉复金汤。畴昔叨咨访，迂疏许激昂。英灵今始接，揖客晚升堂。
过长春观，鹿萍鍊师乞诗·其一
作者：王柏心
朝代：清
体裁：七言律诗

山川俯仰劫灰馀，杰观重开阆苑居。紫府琼台仍缥渺，元都金阙故清虚。真人天际苍龙佩，羽客云中白鹿车。欲乞仙灵功度世，大千兵气与销除。
过长春观，鹿萍鍊师乞诗·其二
作者：王柏心
朝代：清
体裁：七言律诗

神仙自有扬州鹤，词客原非柱下龙。拟叩延年丹灶诀，相邀留句白云峰。氛尘不变蓬莱境，霄汉谁穷汗漫踪？名姓烦师按真箓，可能金骨换凡庸？
青云行寄袖石太史孝凤兵部润臣展云芝房三侍读
作者：王柏心
朝代：清

故人在青云，天上五色鸾。为群野夫卧碧山，乍可放浪渔樵间。碧山忽堕青云书，经年曾未答琼琚。谁料碧山迩烽火，羌村同谷无定居。自从盗起乱岭表，乘虚突犯三湘道。秋来又报潭州围，气蹴雄城愁欲倒。先帝末年尝厌兵，岭海盗贼潜已萌。疆臣稍稍置不问，旷野虎兕来纵横。古时牧守任将帅，今时将帅直儿戏。幺么鼓行不能制，此事为忧恐非细。山谷暴桀如蜂屯，尽倚粤寇为本根。斫吏盗库敢僣署，呜呼祸烈难具论。颇闻戍卒利剽掠，有司不免肆徵索。野夫感时涕如雨，身贱无由叩天鼓。回首青云有数公，退食浩叹将无同。曷不陈此区区忠，大修赏罚问疾苦。群盗立化为耕农，将得力牧相风后。陛下鸿名天地寿，巍巍中兴功不朽。青云客问碧山叟，向者杞忧复何有。
赠尼宝月联
作者：王某
朝代：清
体裁：联

肯为宝钗离净土；好从月镜证良因。
古剑篇
作者：王柘
朝代：清

土花绣涩血痕碧，中有英雄古魂魄。白日青天拔鞘看，毛发阴森起离席。昔时成此百炼钢，撼摇星斗批风霜。蛟螭胆落匿踪迹，鸊鹈膏淬生辉光。年湮代远连环坏，石上重磨锋尚快。世无薛烛双明瞳，又无郭振诗豪雄。剑乎剑乎汝不自言可以托生死，安知人不视作钝铁与顽铜。报恩报仇随人意，何如去化延平龙。神龙首尾不可测，汝独胡为久在尘埃中。
海舶夜望
作者：王柘
朝代：清

扬帆行浩浩，良夜净风霾。海月龙衔出，天霜雁负来。得偿宗悫愿，祇乏木华才。叫绝三浮白，秋涛响若雷。
落星石
作者：王柘
朝代：清

古来名将相，天上应星辰。到地化为石，当时何许人。更无光采在，竟与珷玞邻。五丈原头事，因之感汉臣。
追和梅树君芦花原韵
作者：王柘
朝代：清

隔岸分明积雪铺，伊人宛在望中孤。西风八月正萧瑟，渔火一星时有无。野色暗随烟共暝，秋痕淡到笔难图。雁声远向平沙起，寒梦苍茫落五湖。竹外桃花事已非，斜阳淡沱满苔矶。独临野水和秋语，碎剪凉云作片飞。枫叶霜乾同瑟瑟，藤萝月映最依依。江湖流落头俱白，不学杨花点客衣。
追和梅树君芦花原韵·其一
作者：王柘
朝代：清

隔岸分明积雪铺，伊人宛在望中孤。西风八月正萧瑟，渔火一星时有无。野色暗随烟共暝，秋痕淡到笔难图。雁声远向平沙起，寒梦苍茫落五湖。
追和梅树君芦花原韵·其二
作者：王柘
朝代：清

竹外桃花事已非，斜阳淡沱满苔矶。独临野水和秋语，碎剪凉云作片飞。枫叶霜乾同瑟瑟，藤萝月映最依依。江湖流落头俱白，不学杨花点客衣。
闾山大松歌
作者：王柘
朝代：清

盘古氏前生此松，栋材未入唐尧宫。孙枝早受大夫爵，祖干自匿高人踪。太古甲子不记忆，曾见十二山初封。松高一层一千尺，五层已跨山尖峰。七层拔起势不歇，再长将与天门通。倒身不瞰根托地，半截纯积烟重重。仙真来斸茯苓白，鬼物时守虎魄红。雨夜辄化老龙去，游戏飞到东海东。归来天晓鳞甲湿，尚带海气青冥濛。东丹王子藏书日，盘桓几度闲支筇。耶律相公吟诗处，歌声定杂寒涛中。医闾万古不改色，古人可惜今难逢。我今来此喜相值，见所未见惊双瞳。愿携枕簟卧朝夕，消受谡谡清凉风。从赤松游意已足，何必十八为三公。
驻跸山
作者：王柘
朝代：清

万马簇龙旗，征辽此驻师。军中破阵乐，塞上纪功碑。兵力雄于昔，山名起自兹。天威犹想见，弩火克城时。
挽乡前辈理斋常公殉节集古
作者：王柱
朝代：清

瑰望硕儒，为郡盛族。出宰名区，实继芳躅。奉令前驱，罔不肃穆。莫测其端，情隘辞蹙。以死殉之，公归不复。激愤含嚬，伤心惨目。溅血沾衣，街号巷哭。茂绩维嘉，今称神牧。
丁未林出君慕胜壮游大宛乌孙诸地乌垣小憩将返故都于其别也成四十字歌赠之
作者：王树楠
朝代：清

天上葡萄种，新从大宛来。春风万余里，夜月一衔杯。毒海探骊手，长城倚马才。明朝看日出，故国有蓬莱。
七月十一日定甫上公招饮水磨沟别墅依斗亭亭公所建也
作者：王树楠
朝代：清

缓辔连骑出近郊，园林一簇入岩坳。汉家孙子皆隆准，塞国风沙有寄巢。监令酒筹溪上斗，烂柯棋局月中敲。行窝到处为安乐，绿水青山好结茅。依斗亭边望北辰，万山回首一沾巾。聊将烂熳杯中物，来伴神仙劫后身。美尽东南开胜集，天擎西北要奇人。茫茫大宇无穷事，且把冰壶共买春。